title: Sklep Sveta (SZVP) 2016/2356 z dne 19. decembra 2016 v podporo dejavnostim SEESAC za razorožitev in nadzor nad oborožitvijo v Jugovzhodni Evropi v okviru strategije EU za boj proti nedovoljenemu kopičenju in trgovini z osebnimi in lahkim orožjem in pripadajočim strelivom

text:
                  21.12.2016

                  SL

                  Uradni list Evropske unije

                  L 348/60

            SKLEP SVETA (SZVP) 2016/2356
      z dne 19. decembra 2016
      v podporo dejavnostim SEESAC za razorožitev in nadzor nad oborožitvijo v Jugovzhodni Evropi v okviru strategije EU za boj proti nedovoljenemu kopičenju in trgovini z osebnimi in lahkim orožjem in pripadajočim strelivom
      SVET EVROPSKE UNIJE JE –
      ob upoštevanju Pogodbe o Evropski uniji ter zlasti člena 26(2) in člena 31(1) Pogodbe,
      ob upoštevanju predloga visokega predstavnika Unije za zunanje zadeve in varnostno politiko,
      ob upoštevanju naslednjega:

                  (1)

                  Evropski svet je 15. in 16. decembra 2005 sprejel Strategijo EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom (v nadaljnjem besedilu: strategija), s katero je določil smernice za ukrepanje Unije v zvezi z osebnim in lahkim orožjem (v nadaljnjem besedilu: SALW). V strategiji sta Balkan in Jugovzhodna Evropa opredeljeni kot regiji, v katerih je prekomerno kopičenje in širjenje SALW še posebno velik problem. V njej je navedeno tudi, da bo Unija prednostno posvetila Srednji in Vzhodni Evropi, ter poudarjeno – ob konkretni omembi Balkana –, da podpora učinkovitemu multilateralizmu in ustreznim regionalnim pobudam pomeni učinkovit instrument za njeno izvajanje. V strategiji je poleg tega posebej izpostavljena potreba po sodelovanju v prizadevanjih, da se v Vzhodni Evropi zmanjšajo presežne zaloge SALW še iz časov hladne vojne.

                  (2)

                  Leta 2016, na šesti konferenci v okviru priprav na pregled akcijskega programa ZN za preprečevanje vseh vidikov nedovoljenega trgovanja z osebnim in lahkim orožjem, boj proti njim in njihovo izkoreninjenje (v nadaljnjem besedilu: akcijski program), ki je bil sprejet 20. julija 2001, so vse države članice ZN ponovno poudarile svojo zavezanost preprečevanju nedovoljene trgovine s SALW. Države so pozdravile napredek pri krepitvi podregionalnega in regionalnega sodelovanja ter se zavezale, da bodo vzpostavile oziroma po potrebi okrepile tovrstno sodelovanje, usklajevanje in mehanizme za izmenjavo informacij, vključno z izmenjavo najboljših praks, ter s tem podprle izvajanje akcijskega programa.

                  (3)

                  Center jugovzhodne in vzhodne Evrope za nadzor nad osebnim in lahkim orožjem (v nadaljnjem besedilu: SEESAC), ki je bil ustanovljen v Beogradu leta 2002 in deluje v okviru skupnega mandata Programa Združenih narodov za razvoj (UNDP) in Sveta za regionalno sodelovanje (RCC) (naslednika Pakta stabilnosti za Jugovzhodno Evropo), pomaga nacionalnim in regionalnim deležnikom pri nadzoru nad SALW in strelivom ter omejevanju njegovega širjenja in zlorabljanja ter s tem prispeva k stabilnosti, varnosti in razvoju v Jugovzhodni in Vzhodni Evropi. SEESAC namenja posebno pozornost razvoju regionalnih projektov, namenjenih reševanju problemov, ki izhajajo iz stvarnosti čezmejnega pretakanja orožja.

                  (4)

                  Unija je SEESAC podprla že s Sklepom Sveta 2002/842/SZVP (1), podaljšanim in spremenjenim s sklepoma Sveta 2003/807/SZVP (2) in 2004/791/SZVP (3), ter s Sklepom Sveta 2010/179/SZVP (4). Unija je tudi podprla dejavnosti SEESAC za nadzor nad oborožitvijo s Sklepom Sveta 2013/730/SZVP (5).

                  (5)

                  Unija želi financirati še en projekt SEESAC, namenjen zmanjševanju ogroženosti zaradi nedovoljenega širjenja SALW in pripadajočega streliva ter trgovine z njim v Jugovzhodni Evropi –

            SPREJEL NASLEDNJI SKLEP:
      Člen 1
      Z vidika izvajanja strategije EU za boj proti nedovoljenemu kopičenju in trgovini z osebnim in lahkim orožjem (SALW) ter pripadajočim strelivom in zaradi spodbujanja miru in varnosti ima projekt za zmanjšanje grožnje nedovoljenega širjenja in trgovine s SALW in pripadajočim strelivom v Jugovzhodni Evropi, ki ga podpira Unija, naslednje specifične cilje:
      okrepiti regionalno sodelovanje ter izmenjavo znanja in informacij v prid boljši usposobljenosti za oblikovanje z dokazi podprtih politik,
      izboljšati usposobljenost za fizično zaščito in upravljanje zalog z nadgradnjo varnosti infrastrukture, zmanjšanjem presežkov in usposabljanjem,
      izboljšati usposobljenost za označevanje, sledenje in evidentiranje,
      zmanjšati nedovoljeno posedovanje in zlorabo strelnega orožja prek podpore za kampanjo za ozaveščanje in zbiranje.
      Unija financira projekt, ki je podrobneje opisan v Prilogi.
      Člen 2
      1.   Za izvajanje tega sklepa je odgovoren visoki predstavnik.
      2.   Tehnična izvedba projekta iz člena 1 se zaupa SEESAC.
      3.   SEESAC opravlja svoje naloge v okviru odgovornosti visokega predstavnika. V ta namen se visoki predstavnik po potrebi dogovarja z UNDP, ki deluje v imenu SEESAC.
      Člen 3
      1.   Referenčni finančni znesek za izvajanje projekta iz člena 1, ki ga financira Unija, je 6 508 136 EUR. Predvideni skupni proračun za celotni program je 9 142 355 EUR. Program sofinancirajo Unija, Ministrstvo za zunanje zadeve Kraljevine Norveške in upravičenec.
      2.   Odhodki, ki se financirajo iz sredstev, določenih v odstavku 1, se upravljajo v skladu s postopki in pravili, ki se uporabljajo za proračun Unije.
      3.   Komisija nadzira pravilno upravljanje odhodkov iz odstavka 1. Komisija v ta namen sklene ustrezen sporazum z UNDP, ki deluje v imenu SEESAC. V sporazumu je določeno, da SEESAC zagotovi prepoznavnost prispevka Unije, ustrezno njegovemu obsegu.
      4.   Komisija si prizadeva skleniti sporazum iz odstavka 3, kakor hitro je to mogoče po začetku veljavnosti tega sklepa. Če ima Komisija v tem postopku kakršne koli težave, o tem obvesti Svet, kakor tudi o datumu sklenitve sporazuma.
      Člen 4
      1.   Visoki predstavnik poroča Svetu o izvajanju tega sklepa na podlagi rednih četrtletnih poročil, ki jih pripravi SEESAC. Ta poročila so podlaga za ocenjevanje, ki ga izvede Svet.
      2.   Komisija poroča o finančnih vidikih projekta iz člena 1.
      Člen 5
      1.   Ta sklep začne veljati na dan sprejetja.
      2.   Ta sklep preneha veljati 36 mesecev po datumu sklenitve sporazuma iz člena 3(3) ali če v tem roku sporazum ni sklenjen, šest mesecev po datumu začetka njegove veljavnosti.

         V Bruslju, 19. decembra 2016

               Za Svet

               Predsednik

            L. SÓLYMOS

         (1)  Sklep Sveta 2002/842/SZVP z dne 21. oktobra 2002 o izvajanju Skupnega ukrepa 2002/589/SZVP z namenom, da bi Evropska unija prispevala k boju proti destabilizirajočemu kopičenju in širjenju osebnega orožja in lahkega orožja v jugovzhodni Evropi (UL L 289, 26.10.2002, str. 1).

         (2)  Sklep Sveta 2003/807/SZVP z dne 17. novembra 2003 o razširitvi in spremembi Sklepa 2002/842/SZVP o izvajanju Skupnega ukrepa 2002/589/SZVP o prispevku Evropske unije v boju proti destabilizirajočemu kopičenju in razširjanju lahkega orožja in orožja majhnega kalibra v jugovzhodni Evropi (UL L 302, 20.11.2003, str. 39).

         (3)  Sklep Sveta 2004/791/SZVP z dne 22. novembra 2004 o podaljšanju in spremembi Sklepa 2003/842/SZVP o izvajanju Skupnega ukrepa 2002/589/SZVP z namenom, da bi Evropska unija prispevala k boju proti destabilizirajočemu kopičenju in širjenju osebnega orožja in lahkega orožja v jugovzhodni Evropi (UL L 348, 24.11.2004, str. 46).

         (4)  Sklep Sveta 2010/179/SZVP z dne 11. marca 2010 v podporo dejavnostim SEESAC za nadzor nad oborožitvijo na Zahodnem Balkanu v okviru strategije EU za boj proti nedovoljenemu kopičenju in trgovini z osebnim in lahkim orožjem (SALW) ter pripadajočim strelivom (UL L 80, 26.3.2010, str. 48).

         (5)  Sklep Sveta 2013/730/SZVP z dne 9. decembra 2013 v podporo dejavnostim SEESAC za razorožitev in nadzor nad oborožitvijo v Jugovzhodni Evropi v okviru strategije EU za boj proti nedovoljenemu kopičenju osebnega in lahkega orožja in pripadajočega streliva ter trgovini z njim (UL L 332, 11.12.2013, str. 19).

         PRILOGA

            Predlog prispevka Unije k projektu SEESAC za zmanjšanje ogroženosti zaradi nedovoljenega kopičenja in trgovine z osebnim in lahkim orožjem (SALW) ter pripadajočim strelivom v Jugovzhodni Evropi

         1.   Uvod in cilji

         Jugovzhodna Evropa (JVE) je še vedno posebej problematično območje in hkrati velik izziv z vidika strategije EU za boj proti nedovoljenemu kopičenju in trgovini z osebnim in lahkim orožjem (SALW) ter pripadajočim strelivom (v nadaljnjem besedilu: strategija EU glede SALW) ter trgovini z njima. V zadnjih letih je bil sicer dosežen znaten napredek, vseeno pa že sama obsežnost nakopičenega SALW in streliva, neustrezni pogoji skladiščenja, razširjenost nedovoljenega posedovanja ter vrzeli v usposobljenosti za oblikovanje in izvajanje politik še naprej zmanjšujejo učinkovitost prizadevanj za nadzor nad SALW. Za doseganje stalnega napredka, zavarovanje dosežkov in perspektivo dolgoročne rešitve je osrednji del prizadevanj Unije za doseganje ciljev strategije EU glede SALW nadaljevanje podpore za zmanjševanje ogroženosti zaradi širjenja in nedovoljene trgovine s SALW v JVE in iz nje nadaljuje.
         Skupni cilj projekta je prispevati k mednarodnemu miru in varnosti z zmanjševanjem ogroženosti zaradi močno razširjenega kopičenja in nedovoljene trgovine s SALW in pripadajočim strelivom v JVE in iz nje. Obenem bo k stabilnosti v regiji pripomogel tako, da bo potekal v okviru Sveta za regionalno sodelovanje (RCC -naslednik Pakta stabilnosti za Jugovzhodno Evropo) in v partnerstvu z drugimi ustreznimi pobudami. Konkretno bodo s projektom doseženi okrepitev regionalnega sodelovanja ter izmenjave znanja in informacij, s čimer bo privedel do boljše usposobljenosti za oblikovanje z dokazi podprtih politik; izboljšanje zmogljivosti za fizično zaščito in upravljanje zalog z nadgradnjo varnosti infrastrukture, zmanjšanjem presežkov in usposabljanjem; izboljšanje usposobljenosti za označevanje, sledenje in evidentiranje; in manj nedovoljenega posedovanja in zlorab strelnega orožja prek podpore za kampanjo za ozaveščanje in zbiranje.
         Izvajanje projekta temelji na regionalnem načrtu za izvajanje na področju boja proti širjenju SALW in bo prek reševanja problema širjenja in nedovoljene trgovine s SALW in pripadajočim strelivom privedlo do varnejše in stabilnejše JVE in okolice. Projekt bo neposredno prispeval k izvajanju varnostne strategije EU, strategije EU glede SALW, strategije EU za strelno orožje, Pogodbe o trgovini z orožjem, akcijskega programa ZN za preprečevanje vseh vidikov nedovoljenega trgovanja z osebnim in lahkim orožjem, boj proti njim in njihovo izkoreninjenje, mednarodnega instrumenta za sledenje, Protokola ZN o strelnem orožju, Resolucije Varnostnega sveta ZN 1325(2000) in bo zlasti pripomogel k okrepitvi regionalnega sodelovanja pri zmanjševanju ogroženosti zaradi širjenja SALW in pripadajočega streliva. Z rezultati bo projekt neposredno prispeval tudi k uresničevanju cilja trajnostnega razvoja št. 16 o miroljubnih in pravičnih družbah, konkretno ciljev 16.1 (znatno zmanjšanje vseh oblik nasilja in smrtnosti povsod) in 16.4 (znatno zmanjšanje pretoka nedovoljenega orožja). Poleg tega bo projekt podprl izvajanje akcijskega načrta Komisije za boj proti nedovoljeni trgovini s strelnim orožjem in eksplozivi v Uniji.
         Zlasti na podlagi uspešnega izvajanja Sklepa Sveta 2013/730/SZVP in v skladu s strategijo EU glede SALW je cilj tega nadaljevalnega projekta torej dodatno okrepiti nacionalne nadzorne sisteme in še naprej spodbujati regionalne, multilateralizmu naklonjene mehanizme za preprečevanje ponudbe in destabilizirajočega širjenja SALW ter pripadajočega streliva. Da pa bi poleg tega poskrbeli tudi za to, da bi se dosežki z vidika usposobljenosti v JVE delili še z morebitnimi drugimi problematičnimi območji, bo projekt s ciljno usmerjenim prenosom znanja stremel k širši regionalni razsežnosti.
         2.   Izbor izvajalske agencije in usklajevanje z drugimi zadevnimi finančnimi pobudami

         SEESAC je skupna pobuda Programa Združenih narodov za razvoj (UNDP) in RCC in je kot tak kontaktna točka za dejavnosti, povezanih s SALW v JVE. SEESAC kot izvršna roka regionalnega izvedbenega načrta za boj proti širjenju osebnega in lahkega orožja (SALW) vse od leta 2002 sodeluje z nacionalnimi in mednarodnimi deležniki v JVE pri izvajanju holističnega pristopa k nadzoru nad SALW na podlagi izvrševanja širokega spektra dejavnosti, vključno s kampanjami za ozaveščanje in zbiranje SALW, upravljanjem zalog, zmanjšanjem presežka in izboljšanjem zmogljivosti za označevanje in sledenje ter izboljšanim nadzorom nad izvozom orožja. SEESAC se je tako usposobil, kot nihče drug, in pridobil edinstvene izkušnje, ko je v kontekstu skupnih političnih in gospodarskih značilnosti držav v regiji izvajal regionalne intervencije, ki vključujejo več deležnikov hkrati, obenem pa dosegel, da so zadevne države in regija prevzele odgovornost za njegove ukrepov ter zagotavljajo njihovo trajnost, ter se uveljavil kot glavni regionalni organ na področju nadzora nad SALW.
         Z vsemi relevantnimi akterji in organizacijami je SEESAC vzpostavil dvostranske in večstranske načine komuniciranja. SEESAC je hkrati tudi sekretariat regionalne usmerjevalne skupine za SALW (RSG). Poleg tega SEESAC nastopa kot sekretariat pobude za regionalni pristop k zmanjšanju zalog (RASR). SEESAC redno vabijo k sodelovanju pri vseh ustreznih regionalnih forumih, kot so letna srečanja ministrov za pravosodje in notranje zadeve EU-Zahodni Balkan; proces za izmenjavo strukturnih informacij o SALW pod okriljem zveze NATO; proces na ravni ministrstev za obrambo v Jugovzhodni Evropi (SEDM). Ima široko mrežo formalnih in neformalnih partnerstev z organizacijami, kot so RACVIAC (regionalni center za pomoč pri preverjanju in izvajanju nadzora nad orožjem) – center za varnostno sodelovanje, forum Organizacije za varnost in sodelovanje v Evropi (OVSE) za varnostno sodelovanje (FSC). Redni usklajevalni sestanki z drugimi agencijami Združenih narodov, kot so UNODC in UNODA potekajo v okviru usklajevalnih ukrepov ZN v zvezi z osebnim orožjem (CASA) ter drugih mehanizmov. SEESAC se je tako razvil v regionalno vozlišče in kontaktno točko za širok spekter vprašanj, povezanih z reformo varnostnega sektorja, s posebnim poudarkom na nadzoru nad SALW in upravljanju zalog. Sedež SEESAC je v Beogradu, trenutno pa je dejaven po celotni JVE, tj. v Albaniji, Bosni in Hercegovini (BiH), na Kosovu (*1), v Republiki Moldaviji, Črni gori, Srbiji in nekdanji jugoslovanski republiki Makedoniji. V preteklosti je SEESAC deloval tudi v Bolgariji, Romuniji in na Hrvaškem. Regionalna odgovornost se zagotavlja v okviru RCC ter RSG, kjer predstavniki vseh držav JVE določajo strateško usmeritev, pobude in zahteve za dejavnosti SEESAC.
         SEESAC se je prvi oklenil pristopa, temelječega na reševanju skupnih problemov v okviru regionalnih pobud, ki je v JVE prinesel presenetljive rezultate, ne le zahvaljujoč izmenjavi bistvenih informacij in širjenju zdrave regionalne tekmovalnosti, ki jo zbuja, temveč tudi zato, ker je s holističnimi izvajalskimi modalitetami v pomoč pri doseganju doslednih in lahko merljivih rezultatov. Sodelovanje SEESAC v vseh zadevnih regionalnih procesih in pobudah (kot so SEDM, RASR in RACVIAC) zagotavlja pravočasno in odprto izmenjavo informacij, močno ozaveščenost o razmerah in potreben predogled za zagotovitev izvajanja, ki se ne bo prekrivalo in je v skladu s trenutnimi potrebami vlad in regij ter razvojnimi trendi.
         Vse dejavnosti SEESAC temeljijo na zbranih izhodiščnih podatkih, predpogoj za njegovo ukrepanje pa sta potrditev in politična podpora s strani nacionalnih deležnikov. Prejšnje projekte, financirane s strani Unije, je uresničeval z zelo visoko stopnjo realizacije načrtovanih dejavnosti, dosegel trajne rezultate z razvojem in spodbujanjem nacionalne odgovornosti pri svojih projektih in dejavnostih, pospeševanjem regionalnega usklajevanja, izmenjavo izkušenj in najboljših praks ter regionalnimi raziskavami. SEEAC je zahvaljujoč strokovnemu znanju s področja SALW in poglobljenemu poznavanju regionalnih zadev ter ustreznih deležnikov najprimernejši partner za izvajanje tega konkretnega ukrepa.
         Projekt dopolnjuje tudi obstoječa nacionalna prizadevanja za čim večje sinergije. Kar posebej zadeva BiH, projekt dopolnjuje dva druga projekta, zlasti:

                     —

                     projekt EXPLODE, ki se financira iz kratkoročnega sklopa instrumenta Unije za prispevanje k stabilnosti in miru, izvaja pa ga urad UNDP v Sarajevu v partnerstvu z misijo OVSE v BiH, s katerim naj bi se zmanjšale zaloge nezanesljivega streliva in povečala varnost skladišč, kar bi izboljšalo varnost prebivalcev BiH;

                     —

                     projekt SECUP BiH za nadgradnjo varnosti skladišč streliva in orožja, ki ga skupaj izvajata misija OVSE v BiH in Ministrstvo za obrambo BiH, pri čemer EUFOR zagotavlja strokovno tehnično svetovanje ter spremlja z varnostjo in varovanjem povezane vidike izvajanja projekta.

               SEESAC bo deloval v okviru usklajevalnega mehanizma, ki so ga vzpostavili ministrstvo za obrambo in mednarodni akterji, in bo v rednih stikih z EUFOR Althea, misijo OVSE v BiH in sarajevskim uradom UNDP zaradi zagotavljanja stalnega usklajevanja in dopolnjevanja s temi projekti, pa tudi s prizadevanji mednarodne skupnosti za reševanje problema presežnih zalog konvencionalnega streliva ministrstva za obrambo BiH, prav tako zaradi morebitnih bodočih načrtov za kampanjo zbiranja nedovoljenega konvencionalnega orožja v BiH. V prejšnji fazi je bilo s tesnim sodelovanjem in usklajevanjem s tema dvema projektoma doseženega precej, kar je privedlo do učinkovitejših rezultatov.
         Predlagani projekt se uvršča v sklop širšega programa in SEESAC bo deloval v kombinaciji z naslednjimi mednarodnimi podpornimi prizadevanji:

                     —

                     v Črni gori naj bi s projektom MONDEM, ki se v upravlja v okviru UNDP v partnerstvu z OVSE, dosegli zmanjšanje tveganj, izhajajočih iz širjenja orožja, z razvojem varne in varovane infrastrukture za skladiščenje konvencionalnega streliva in sistemov upravljanja, zmanjšanja izpostavljenosti skupnosti eksplozijam z okolju prijazno demilitarizacije, uničenjem strupenih nevarnih odpadkov (tekočega raketnega goriva) in podporo obrambni reformi z uničenjem omejene količine sistemov težkega orožja po določitvi s strani črnogorskega Ministrstva za obrambo;

                     —

                     na Kosovu je projekt za blažitev s strelnim orožjem in eksplozivi povezanih tveganj (FERM) (prej KOSSAC), ki je bil prvotno namenjen zmanjšanju oboroženega nasilja na Kosovu in izboljšanju varnosti skupnosti, usmerjen v podporo kosovskim deležnikom pri nadzorovanju močno razširjenega nezakonitega posedovanja in kroženja SALW, z upravljanjem na podlagi tveganja in na dokazih temelječim pristopom pa tudi v minimizacijo tveganj, povezanih s tem orožjem in eksplozivi;

                     —

                     v Srbiji je projekt CASM, ki ga financirajo ministrstvo Združenih držav Amerike za zunanje zadeve, UNDP in OVSE, namenjen izboljšanju in varovanja in varnosti predhodno določenih skladišč konvencionalnega streliva in odstranitvi prijavljenih presežkov streliva.

               Poleg tega se bo projekt skušal usklajevati s porajajočimi se pobudami v nekdanji jugoslovanski republiki Makedoniji, pri katerih gre za krepitev zmogljivosti policije na področju upravljanja zalog.
         SEESAC se poleg tega redno povezuje z OVSE, NATO in norveškim programom pomoči (Norwegian Peoples Aid) ter z drugimi zadevnimi akterji zaradi dopolnjevanja ukrepov, časovnic ukrepanja in stroškovne učinkovitosti pri uporabi sredstev.
         3.   Opis projekta

         V okviru nove faze projekta SEESAC, ki bo oprta na temelje, postavljene že z dosežki na podlagi Sklepa Sveta 2013/730/SZVP, bo poudarek na štirih glavnih področjih, ohranjen pa bo tudi holistični pristop k reševanju problema ogroženosti zaradi SALW v tej regiji. Zadevna štiri področja se tičejo tako strateške ravni/ raven politike raven kot tudi operativnih vidikov ter združujejo bolj tradicionalne pristope k nadzoru nad SALW ter poudarek na zmogljivostih organov kazenskega pregona in mreženju, posvečajo pa se poglavitnim problemom (velikim slabo varovanim zalogam, nezadostnosti informacij, povečanju obsega nedovoljene trgovine, zelo razširjenemu nedovoljenemu posedovanju). Rezultati projekta bodo predvsem naslednji:

                     —

                     okrepljeno regionalno sodelovanje ter izmenjava znanja in informacij v prid boljši usposobljenosti za oblikovanje z dokazi podprtih politik;

                     —

                     izboljšana usposobljenost za fizično zaščito in upravljanje zalog z nadgradnjo varnosti infrastrukture, zmanjšanjem presežkov in usposabljanjem;

                     —

                     izboljšana usposobljenost za označevanje, sledenje in evidentiranje SALW;

                     —

                     manj nedovoljenega posedovanja in zlorab strelnega orožja prek podpore za kampanjo za ozaveščanje in zbiranje;

               S strateškega vidika projekt izhaja iz edinstvenega pristopa SEESAC k izgradnji in spodbujanju zaupanja in sodelovanja v regiji kot predpogojev za konkretne in merljive preobrazbene spremembe. Zlasti na regionalni ravni se je izkazalo, da so različni procesi, ki jih usklajuje SEESAC in vključujejo oblikovalce politike in strokovnjake za tehnična vprašanja, ključno prispevali k zagotavljanju okolja, naklonjenega prenosu znanja, izmenjavi strokovnih izkušenj ter izmenjavi informacij. To je bilo v prid ne le okrepitvi zmogljivosti v regiji, temveč, kar je še pomembneje, gradnji zaupanja in vzpostavljanju mostov sodelovanja med institucijami in posameznimi strokovnjaki. Prav tako pa vzdušje, ki ga preveva profesionalno zaupanje, na nacionalni ravni omogoča napredek pri vprašanjih, za katera gre pri tem projektu: fizično zaščito in upravljanje zalog, vključno z zmanjšanjem presežkov, označevanje, sledenje in evidentiranje, sodelovanje na operativni ravni med organi kazenskega pregona in čezmejno sodelovanje. Poleg tega je pristop regionalnega sodelovanja v regiji pripomogel k temu, da je ta bolj pregledna in se učinkoviteje loteva nadzora nad trgovino z orožjem, rezultat česar je, da so države JVE v svetovnem merilu med najpreglednejšimi, kar zadeva poročanje o prenosih orožja. Zato se bo v okviru projekta še naprej spodbujalo regionalno sodelovanje kot ključni vidik, ki omogoča merljive rezultate.
         Projekt geografsko obsega JVE, pri čemer so neposredni upravičenci projekta Albanija, BiH, Kosovo, Republika Moldavija, Črna gora, Srbija in nekdanja jugoslovanska republika Makedonija. Poleg tega naj bi projekt pripomogel k lažjemu prenosu strokovnega znanja in izkušenj vzhodnoevropskim državam, ki se ukvarjajo z enakimi problemi v zvezi s SALW, zlasti Ukrajina in Belorusija.
         3.1   Okrepljeno regionalno sodelovanje ter izmenjava znanja in informacij v prid boljši usposobljenosti za oblikovanje z dokazi podprtih politik

            Cilj

         Nadaljnja krepitev usposobljenosti za oblikovanje in izvajanje z dokazi podprtih politik nadzora nad SALW v skladu z mednarodno najboljšo prakso, vključno z mednarodnimi standardi nadzora nad SALW, ter s tem prispevek k zmanjševanju ogroženosti zaradi nedovoljenega širjenja SALW.

            Opis

         Ta sklop bo z oporo na uspešnem pristopu, temelječem na spodbujanju mreženja na regionalni ravni, zlasti med organi za izdajo dovoljenj za prenose (v okviru regionalnega procesa izmenjave informacij) in komisijami za SALW, ki je obrodil intenzivnejšo dejavnost in boljše politike, še naprej spodbujal regionalno sodelovanje med komisijami za SALW z rednimi regionalnimi sestanki, izmenjavo informacij ter delom v zvezi z zbiranjem podatkov in krepitvijo usposobljenosti za oblikovanje z dokazi podprtih politik. Rezultat dela v okviru tega sklopa bodo temeljitejša usposobljenost za oblikovanje politik z izboljšanim zbiranjem in analizo podatkov, vključno s podrobnimi ocenami; izmenjava informacij na ravni regije ter boljše poznavanje in razumevanje kompleksnosti problematike nadzora nad SALW med oblikovalci in izvajalci politik. Prav tako se bo povečala preglednost prenosov orožja, in sicer z vključitvijo regionalnega procesa izmenjave informacij o prenosih orožja v proces sodelovanja pod okriljem komisije za SALW, pa tudi s podporo za nadaljnjo preglednost prenosov orožja v JVE. Poleg tega je v okviru tega sklopa predviden prenos strokovnega znanja, pridobljenega v JVE, na druga območja, v podporo tamkajšnjemu delovanju EU. Slednjič se bo v okviru tega sklopa zagotavljala tudi strokovna podpora s ciljno usmerjenimi raziskavami in informacijami za oblikovalce politike, relevantnimi za zadevno politiko, ki se bodo zagotavljale v skladu z izraženim interesom.
         Konkretno se v okviru projekta predvideva nadaljnje spodbujanje regionalnega procesa izmenjave informacij z:

                     —

                     uradnimi regionalnimi srečanji komisij za SALW in telesi, pristojnimi za oblikovanje politik (dvakrat letno), ki bodo osredotočena na izmenjavo informacij in znanja, standardizacijo, pa tudi na usposabljanje;

                     —

                     s prenosom strokovnega znanja na Belorusijo in Ukrajino s spodbujanjem udeležbe na posameznih uradnih sestankih ter prevodi in diseminacijo obstoječih instrumentov o nadzoru nad SALW.

               Poleg tega bodo zmogljivosti za oblikovanje z dokazi podprte politike izpopolnjene tudi z:

                     —

                     izboljšanjem in posodobitvijo regionalnih situacijskih izhodišč v zvezi s SALW z izvajanjem regionalnih ocen stanja na področju SALW (vključno z nacionalnimi ocenami), da ugotovijo spremembe od zadnje ocene (2006) na podlagi izboljšane metodologije;

                     —

                     izpopolnitvijo zbiranja podatkov in analitičnih zmogljivosti z razvojem in stalnim posodabljanjem orodja za spremljanje, temelječega na spletni platformi SEESAC Targeting Weapons, še izboljšanega z rednim razpošiljanjem publikacije SEE SALW Monitor, v kateri so zbrani relevantni podatki in ki omogoča prepoznavanje trendov;

                     —

                     okrepitvijo upravljanja znanja s sistematičnim zbiranjem naukov in vzdrževanjem spletne platforme za izmenjavo informacij in ustrezno izpopolnitvijo z razvojem strokovnih produktov, relevantnih za zadevno politiko, ki se bodo zagotavljali v skladu z izraženim interesom;

                     —

                     zagotavljanjem tehničnega svetovanja in strokovnega znanja v skladu z izraženim interesom v prid izpopolnjevanju razvoja, zasnove, sprejemanja in izvajanja zadevne politike.

               Za večjo učinkovitost politik nadzora nad SALW in da bi njihovo izvajanje prineslo več varnosti tako ženskam kot moškim, bo v politike nadzora nad SALW vključen tudi vidik spolov, ki bo zastopan pri tehničnem svetovanju in zagotavljanju strokovne podpore, izdelavi strokovnih produktov in usposabljanju, s prav posebnim poudarkom na nasilju v družini.
         To bo doseženo z docela participativnim pristopom, tako da ne bo šlo le za končne produkte, temveč tudi za zagotavljanje podpore pri razvoju usposobljenosti in pri sprejemanju za ključne institucije, torej z zagotavljanjem trajnosti posegov.

            Kazalniki rezultatov/izvajanja projekta:

         Projekt bo pripomogel k zmanjšanju nevarnosti širjenja orožja s krepitvijo zmogljivosti za oblikovanje, sprejemanje in izvajanje z dokazi podprtih politik nadzora nad SALW z:

                     —

                     objavo ocene stanja na področju SALW in opredelitvijo ažurnih izhodišč;

                     —

                     zagotovitvijo rednega zbiranja podatkov, analize in razpošiljanja;

                     —

                     izdelavo ali posodobitvijo do deset strokovnih produktov, relevantnih za zadevno politiko;

                     —

                     omogočanjem izmenjave informacij, prenosa znanja in standardizacije;

                     —

                     zagotavljanjem strokovnega svetovanja in razvoja usposobljenosti z do tremi seminarji;

                     —

                     organizacijo do šest uradnih sestankov komisij za SALW;

                     —

                     spodbujanjem prenosa znanja;

               3.2   Izboljšana usposobljenost glede fizične zaščite in upravljanje zalog prek nadgradnje varnosti infrastrukture, zmanjšanjem presežka in usposabljanja

            Cilj

         Zmanjšati tveganje širjenja s krepitvijo varnosti zalog orožja in streliva ter zmanjšanjem presežka zalog SALW in pripadajočega streliva v skladiščih.

            Opis

         SEESAC od leta 2010 uspešno uporablja dvodelni pristop (1) izboljšanja zaščite skladiščnih mest in (2) krepitve usposobljenosti osebja zadolženega za upravljanje zalog, kar je bistveno izboljšalo varnostne določbe in zmanjšalo tveganje neželenega širjenja zalog SALW in pripadajočega streliva. V skladu s celovitim pristopom k fizični zaščiti in upravljanju zalog SALW in pripadajočega streliva bo nova faza razširila ta pristop tako, da ga bo združila z zmanjšanjem presežka, in posledično nadalje zmanjšala tveganje širjenja. Tako bo projekt nadalje izboljšal varnost skladišč orožja in streliva v JVE, in sicer z dodatno posebno tehnično in infrastrukturno pomočjo v skladu z mednarodnimi najboljšimi praksami in standardi.
         Čeprav se je na podlagi Sklepa Sveta 2013/730/SZVP varnost vojaških skladiščnih mest bistveno povečala, je SEESAC opredelil zaloge policije in ministrstev za notranje zadeve kot skrb zbujajoče zaradi pomanjkanja usposobljenosti za varovanje, neustreznih zmogljivosti za evidentiranje in upravljanje zalog ter kompleksnejših sistemov, ki zajemajo formacijsko orožje in zaseženo strelno orožje. Zato se bodo s tem sklopom podprla ministrstva za notranje zadeve in službe policije, da bi:

                     —

                     povečali zaščito zalog s stroškovno učinkovitimi namenskimi nadgradnjami infrastrukture skladiščnih prostorov policije v Albaniji, BiH, Republiki Moldaviji, Črni gori, Srbiji in Kosovu. Nadgradnje bodo zajele predvsem osrednje policijske zaloge kot tudi prostore z dokazi na glavnih policijskih postajah, da bi zagotovili najučinkovitejše in stroškovno učinkovito povečanje varnosti zalog;

                     —

                     uničili do 50 000 kosov presežnega in zaseženega SALW v regiji ter do 500 000 kosov streliva SALW;

                     —

                     zagotovili razvoj usposobljenosti prek usposabljanja regionalne baze vodij usposabljanj z ministrstev za notranje zadeve in podprli nacionalna usposabljanja o fizični zaščiti in upravljanju zalog na podlagi učnih načrtov SEESAC, ki se izvajajo v skladu s Sklepom Sveta 2013/730/ SZVP.

            Kazalniki rezultatov/izvajanja projekta:

         Rezultat projekta bo občutno manjše tveganje širjenja SALW, saj se bo izboljšala zaščita zalog in zmanjšalo število presežnega in zaseženega osebnega in lahkega orožja, eksploziva in streliva v skladiščih ministrstev za notranje zadeve in policijskih služb v Albaniji, BiH, na Kosovem, v Republiki Moldaviji, Črni gori in Srbiji:

                     —

                     zaščita osrednjih skladiščnih lokacij (7) se poveča v skladu z mednarodnimi standardi in dobrimi praksami;

                     —

                     zaščita prostorov z dokazi (15) se poveča;

                     —

                     uničenje skupno do 50 000 kosov konvencionalnega orožja;

                     —

                     demilitarizacija in uničenje skupno do 500 000 kosov streliva in eksploziva, za katerega obstaja tveganje širjenja.

               3.3   Izboljšana usposobljenost za označevanje, sledenje in evidentiranje

            Cilj

         Zmanjšati ogroženost zaradi nedovoljene trgovine s strelnim orožjem z izboljšanjem zmogljivosti organov pregona za označevanje in izsleditev v JVE prek pristopa regionalnega sodelovanja na podlagi intenzivnejšega zbiranja, analize in izmenjave informacij.

            Opis

         Glede na povečanje obsega nedovoljene trgovine s strelnim orožjem v smeri Unije ter povečano uporabo strelnega orožja pri organiziranemu kriminalu in terorističnih incidentih je razvoj robustnih sistemov in mehanizmov zbiranja informacij in njihove izmenjave bistveni element v prizadevanjih za boj proti tej ogroženosti. Zato so bila v zadnjih letih opravljena pomembna prizadevanja za večje sodelovanje, pa tudi za širjenje znanja in razumevanja pojava trgovine z orožjem, obenem pa so bili oblikovani ukrepi za učinkovito omejevanje tovrstne trgovine. Center SEESAC je s svojim uveljavljenim delom v regiji in zlasti z uspešnim izvajanjem Sklepa Sveta 2013/730/SZVP, vključno z vzpostavitvijo in omogočanjem delovanja mreže strokovnjakov za strelno orožje v JVE (SEEFEN), vodilna ustanova v teh prizadevanjih, ki deluje kot pobudnik procesov sodelovanja, hkrati pa si prizadeva za povečanje usposobljenosti organov kazenskega pregona za označevanje, sledenje in evidentiranje, vključno s tehnično pomočjo in podporo za vzpostavitev in izboljšanje sistemov evidentiranja. Ta dejavnost bo temeljila na podlagi, ustvarjeni v predhodnem obdobju, in sicer:

                     —

                     z nadaljnjo krepitvijo mreže SEEFEN, ki bi jo obenem uporabljali kot platformo za tesnejše sodelovanje med organi kazenskega pregona v JVE v boju proti nedovoljeni trgovini s SALW in pripadajočim strelivom. Podpora mreži SEEFEN bo zagotovljena zlasti z neprekinjenim spodbujanjem strokovnih srečanj (dvakrat letno) in izboljšanjem izmenjave informacij. Poleg tega bo strokovnjakom za strelno orožje zagotovljena podpora v obliki ciljnega usposabljanja in tehničnega svetovanja, poleg stroškovno učinkovitega izbranega zagotavljanja tehnične pomoči prek zagotovitve opreme (naprav za označevanje uvoza) za organe kazenskega pregona;

                     —

                     s podporo vzpostavitvi kontaktnih točk za strelno orožje v vseh sedmih prejemnicah, tj. osrednjih enot za zbiranje in analizo informacij v podporo preiskovalcem in tožilcem, in z omogočanjem krepitve in nadgradnje pregleda prek obveščevalnih podatkov nad trgovino s strelnim orožjem iz JVE in prek nje;

                     —

                     z nadgrajevanjem opravljenega dela glede izboljšanja sistemov registracije in zmogljivosti, povezanih z balističnimi obveščevalnimi podatki, ter priporočil na podlagi regionalne študije izvedljivosti;

                     —

                     s tesnim sodelovanjem s programom Interpola iArms, da bi podprli usposobljenost policijskih služb v JVE za zbiranje, obdelavo in izmenjavo podatkov o izgubljenem ali ukradenem SALW.

               Vse dejavnosti mreže SEEFEN bodo tesno usklajene z Europolom, evropskimi strokovnjaki za strelno orožje, GD za migracije in notranje zadeve, Interpolom, Eurojustom in Frontexom ter drugimi zadevnimi akterji ter bodo pripomogle k njihovim prizadevanjem. Ta del projekta podpira krepitev učinkovite pravne države ter omejevanje, registracijo in merjenje količin SALW in povpraševanja po njem. Projekt je oblikovan v skladu z akcijskim programom ZN za preprečevanje vseh vidikov nedovoljenega trgovanja z osebnim in lahkim orožjem, boj proti njim in njihovo izkoreninjenje, mednarodnim instrumentom za izsleditev, protokolom ZN o strelnem orožju, Direktivo Sveta 91/477/EGS in Skupnim stališčem Sveta 2008/944/SZVP, zato bo tudi spodbujal njihovo izvajanje, in sicer z izboljšanjem usposobljenosti institucij v JVE za označevanje, sledenje in evidentiranje orožja; poseben poudarek bo na izboljšanju zmogljivosti za oblikovanje prave podobe prek obveščevalnih podatkov, da bi razvili učinkovite protiukrepe zoper ogroženosti zaradi nedovoljene trgovine.

            Kazalniki rezultatov/izvajanja projekta:

                     —

                     okrepljeno in izboljšano delo mreže SEEFEN s šestimi srečanji (dvakrat letno), na katerih je poudarek na mreženju in izmenjavi informacij med organiziranimi strokovnjaki za strelno orožje s področja kazenskega pregona;

                     —

                     izboljšana spletna platforma SEEFEN za izmenjavo informacij;

                     —

                     okrepljene zmogljivosti članov SEEFEN prek ciljnih usposabljanj in zagotavljanja tehnične in svetovalne podpore;

                     —

                     vzpostavitev in delovanje kontaktnih točk za strelno orožje v vseh sedmih prejemnicah;

                     —

                     povečanje forenzičnih zmogljivosti za sledenje;

                     —

                     vzpostavitev učinkovitega sistema označevanja prek javnega naročila naprav za označevanje;

                     —

                     povečana usposobljenost za izmenjavo informacij in obveščevalnih podatkov povezanih s strelnim orožjem v JVE;

               3.4   Zmanjšanje nedovoljenega posedovanja in zlorabe strelnega orožja prek podpore kampanji za ozaveščanje in zbiranje

            Cilj

         Povečati regionalno varnost z bojem proti obsežnemu nedovoljenemu posedovanju strelnega orožja prek kampanj za ozaveščanje in zbiranje.

            Opis

         Zapuščina preteklih konfliktov in tradicionalna navezanost na orožje med prebivalstvom JVE je povzročila resno težavo obsežnega posedovanja nezakonitega orožja. Ta obseg (ocenjen na več milijonov kosov) predstavlja resno grožnjo za mir in stabilnosti v regiji in okolici. Nedovoljeno posedovanje kljub nekaterim uspehom v preteklosti, doseženim s prizadevanji za njegovo zajezitev, ostaja zelo prisotno v celotni regiji in potencialno oskrbuje nedovoljeno trgovino v smeri Unije. Vendar ta problem zahteva dolgoročno rešitev, ki je usmerjena na spremembo odnosa in percepcij prek trajnostnih ciljnih posredovanj. Zapletenost tega vprašanja zahteva ponovni premislek o dosedanjih pristopih in potrebi po vzpostavitvi močne temeljne analize razlogov, zaradi katerih posamezniki posedujejo nezakonito orožje. Predhodna faza je pokazala na potrebo po trajnostnih prizadevanjih za obveščanje in ozaveščanje, da bi zmanjšali obseg nedovoljenega posedovanja strelnega orožja, ki ostaja ena največjih trenutnih groženj. Zato se s tem sklopom predlaga bolj trajnostno prizadevanje za ozaveščanje o nevarnostih nedovoljenega posedovanja in povečanje stopnje predaje SALW z uporabo inovativnih metod in pristopov, usmerjenih v državljane. To bo doseženo:

                     —

                     z regionalno raziskavo, ki bo ponudila celosten vpogled v fenomen posedovanja nedovoljenega orožja;

                     —

                     z oblikovanjem in izvajanjem inovativne kampanje ozaveščanja in (po možnosti) zbiranja, da bi zmanjšali stopnjo nedovoljenega posedovanja.

               Dejavnosti se bodo izvajale v partnerstvu s številnimi institucijami in organizacijami civilne družbe, s čimer se bo ustvarilo izhodišče za dolgoročna prizadevanja za obravnavo tega problema.

            Kazalniki rezultatov/izvajanja projekta:

         Projekt bo prispeval k na splošno zmanjšanemu povpraševanju in posedovanju nedovoljenega orožja prek:

                     —

                     izboljšanega razumevanja fenomena nedovoljenega posedovanja na podlagi poglobljene študije odnosa;

                     —

                     večje ozaveščenosti o nevarnostih nedovoljenega posedovanja orožja, streliva in eksploziva, kar bi dosegli z organizacijo regionalnih kampanj.

               4.   Upravičenci

         Neposredni upravičenci projekta bodo nacionalne institucije, pristojne za nadzor nad SALW v JVE. Kar zadeva upravljanje zalog, bodo razvoj usposobljenosti, izboljšana infrastruktura v skladiščih in podpora za zmanjšanje zalog koristni za ministrstva za notranje zadeve in policijske službe Republike Albanije, BiH, Kosova, Republike Moldavije, Črne gore, Srbije in nekdanje jugoslovanske republike Makedonije. Ta ministrstva bodo tudi neposredni upravičenci povečanja zmogljivosti za označevanje, sledenje in evidentiranje SALW in bodo imela koristi od regionalne mreže strokovnjakov za strelno orožje. Poleg tega pa bodo usposabljanje in izmenjava informacij ter regionalno sodelovanje koristni za komisije za SALW in druge institucije, pristojne za nadzor nad SALW v JVE. Ključne institucije za nadzor nad SALW v Belorusiji in Ukrajini bodo prav tako imele koristi od omejenega in ciljnega prenosa znanja.
         Predlagane dejavnosti so popolnoma skladne z nacionalnimi prednostnimi nalogami v zvezi z nadzorom nad SALW; potrdili so jih tudi ustrezni nacionalni organi za nadzor nad SALW, s čimer so pokazali svojo podporo in zavezanost doseganju rezultatov projekta.
         Posredne koristi od projekta bo imelo tudi splošno prebivalstvo držav JVE in Unije, ki je izpostavljeno tveganju zaradi splošnega širjenja SALW, saj se bo to tveganje zmanjšalo.
         5.   Prepoznavnost Unije

         SEESAC bo sprejel vse ustrezne ukrepe za objavo dejstva, da je zadevno dejavnost financirala Unija. Ti ukrepi se bodo izvajali v skladu s priročnikom o komunikaciji in prepoznavnosti v okviru zunanjega delovanja Evropske unije. SEESAC bo tako zagotovil prepoznavnost prispevka Unije z ustreznim trženjem in oglaševanjem, pri čemer bo izpostavljena vloga Unije in zagotovljena preglednost njenih ukrepov ter informiranje o razlogih za sklep, podpori Unije sklepu in rezultatih tovrstne podpore. Na gradivu, pripravljenem v okviru projekta, bo na vidnem mestu prikazana zastava Evropske unije v skladu s smernicami Unije za ustrezno uporabo in prikaz zastave.
         Zaradi zelo različnega obsega in narave načrtovanih dejavnosti se bodo uporabljala razna promocijska orodja, med drugim tradicionalni mediji, spletno mesto, družbeni mediji, informacijsko in promocijsko gradivo, vključno z infografikami, letaki, bilteni, sporočili za javnost, po potrebi pa tudi druga. Objave, javni dogodki, kampanje, oprema in gradbena dela, izvedeni v okviru projekta, bodo ustrezno označeni. Da bi z ozaveščanjem različnih nacionalnih vlad in javnosti, mednarodne skupnosti, lokalnih in mednarodnih medijev dosegli še večji učinek, bo vsaka ciljna skupina projekta nagovorjena v ustreznem jeziku. Posebna pozornost bo namenjena novim medijem in spletni prisotnosti.
         6.   Trajanje

         Na podlagi izkušenj pri izvajanju Sklepa Sveta 2010/179/SZVP in ob upoštevanju regionalne razsežnosti projekta, števila upravičencev, pa tudi števila in kompleksnosti načrtovanih dejavnosti, je časovni okvir za izvedbo določen na 36 mesecev.
         7.   Splošna struktura

         Za tehnično izvedbo tega ukrepa je pristojen UNDP, ki deluje v imenu SEESAC, regionalne pobude, ki deluje pod mandatom UNDP in Sveta za regionalno sodelovanje, naslednika Pakta stabilnosti za Jugovzhodno Evropo. SEESAC deluje kot izvršna roka v okviru regionalnega načrta za izvajanje na področju boja proti širjenju osebnega in lahkega orožja (SALW) in kot tak deluje kot kontaktna točka za vse dejavnosti, povezane s SALW v JVE.
         UNDP, ki deluje v imenu SEESAC, bo v celoti odgovoren za izvajanje dejavnosti projekta in tudi za izvedbo projekta. Projekt bo trajal 3 leta (36 mesecev).
         8.   Partnerji

         SEESAC bo neposredno izvajal ukrep v tesnem sodelovanju s komisijami za SALW ter ministrstvi za notranje zadeve Albanije, BiH, Kosova, Republike Moldavije, Črne gore, Srbije in nekdanje jugoslovanske republike Makedonije. Pri tem bodo tesno sodelovale tudi druge ustrezne institucije, predvsem pri dejavnostih pod točko 3.4, skladno z določenim celostnim pristopom k nadzoru SALW, ki vključuje več deležnikov.
         9.   Poročanje

         Opisno in finančno poročanje bo pokrivalo celoten ukrep, opisan v zadevnem posebnem sporazumu o prispevku in pripadajočem proračunu, ne glede na to, ali ukrep v celoti financira ali sofinancira Komisija.
         Vsako četrtletje se predloži opisno poročilo o napredku, da se zabeleži in spremlja napredek pri doseganju ključnih rezultatov.
         10.   Ocena proračuna

         Predvideni skupni stroški projekta, ki ga financira Unija, znašajo 6 508 136 EUR.

            (*1)  To poimenovanje ne vpliva na stališče o statusu ter je v skladu z RVSZN 1244 in mnenjem Meddržavnega sodišča o razglasitvi neodvisnosti Kosova.


title: 2010/746/EU: Sklep Evropskega parlamenta in Sveta z dne 24. novembra 2010 o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2009/030 NL/Drenthe, oddelek 18, Nizozemska)

text:
               4.12.2010

               SL

               Uradni list Evropske unije

               L 318/43

         SKLEP EVROPSKEGA PARLAMENTA IN SVETA
   z dne 24. novembra 2010
   o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2009/030 NL/Drenthe, oddelek 18, Nizozemska)
   (2010/746/EU)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1), zlasti njegove točke 28,
   ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (2), zlasti njenega člena 12(3),
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih, nastalih kot posledica globalizacije, ter za pomoč pri njihovi ponovni vključitvi na trg dela.

               (2)

               Področje uporabe ESPG je bilo za vloge, predložene po 1. maju 2009, razširjeno, da bi vključili pomoč za delavce, ki so bili odpuščeni neposredno zaradi svetovne finančne in gospodarske krize.

               (3)

               Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

               (4)

               Nizozemska je 30. decembra 2009 vložila vlogo za uporabo sredstev ESPG v zvezi s presežnimi delavci v dveh podjetjih, ki delujejo v panogi, razvrščeni v oddelek 18 NACE Revizija 2 (Tiskarstvo in razmnoževanje posnetih nosilcev zapisa) v regiji na ravni NUTS II Drenthe (NL13). Do 6. maja 2010 je bila vloga dopolnjena z dodatnimi informacijami. Ta vloga izpolnjuje zahteve za določitev finančnih prispevkov iz člena 10 uredbe (ES) št. 1927/2006. Komisija zato predlaga uporabo zneska 453 632 EUR.

               (5)

               Zato je treba uporabiti sredstva ESPG, da se zagotovi finančni prispevek za vlogo, ki jo je predložila Nizozemska –

         SPREJELA NASLEDNJI SKLEP:
   Člen 1
   V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji uporabi vsota 453 632 EUR v sredstvih za prevzem obveznosti in sredstvih za plačila.
   Člen 2
   Ta sklep se objavi v Uradnem listu Evropske unije.

      V Strasbourgu, 24. novembra 2010

            Za Evropski parlament

            Predsednik

         J. BUZEK

            Za Svet

            Predsednik

         O. CHASTEL

      (1)  UL C 139, 14.6.2006, str. 1.

      (2)  UL L 406, 30.12.2006, str. 1.


title: 2012/215/EU: Sklep Sveta z dne 24. aprila 2012 o imenovanju luksemburškega člana Odbora regij

text:
               26.4.2012

               SL

               Uradni list Evropske unije

               L 114/18

         SKLEP SVETA
   z dne 24. aprila 2012
   o imenovanju luksemburškega člana Odbora regij
   (2012/215/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga luksemburške vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU (1) in 2010/29/EU (2) o imenovanju članov in nadomestnih članov Odbora regij za obdobje od 26. januarja 2010 do 25. januarja 2015.

               (2)

               Zaradi izteka mandata Alberta LENTZA se je sprostilo mesto člana Odbora regij –

         SPREJEL NASLEDNJI SKLEP:
   Člen 1
   V Odbor regij se za preostanek mandata, ki se izteče 25. januarja 2015, imenuje:

               —

               Ali KAES, Bourgmestre de la commune de Tandel.

         Člen 2
   Ta sklep začne veljati na dan sprejetja.

      V Luxembourgu, 24. aprila 2012

            Za Svet

            Predsednik

         N. WAMMEN

      (1)  UL L 348, 29.12.2009, str. 22.

      (2)  UL L 12, 19.1.2010, str. 11.


title: 2007/530/Euratom: Sklep Komisije z dne 17. julija 2007 o ustanovitvi evropske skupine na visoki ravni za jedrsko varnost in ravnanje z jedrskimi odpadki (Besedilo velja za EGP)

text:
               27.7.2007

               SL

               Uradni list Evropske unije

               L 195/44

      SKLEP KOMISIJE

   z dne 17. julija 2007
   o ustanovitvi evropske skupine na visoki ravni za jedrsko varnost in ravnanje z jedrskimi odpadki
   (Besedilo velja za EGP)
   (2007/530/Euratom)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti za atomsko energijo in zlasti člena 135 Pogodbe,
   ob upoštevanju naslednjega:

               (1)

               Evropska skupnost za atomsko energijo („Euratom“) in njene države članice morajo ohranjati in nadalje izboljševati varnost jedrskih objektov ter varno ravnanje z izrabljenim gorivom in radioaktivnimi odpadki, kot je določeno zlasti v obstoječi zakonodaji Skupnosti, sprejeti v skladu s členoma 31 in 32 Pogodbe Euratom, ter ustreznih resolucijah in sklepih Evropskega sveta, Evropskega parlamenta, Sveta in Evropskega ekonomsko-socialnega odbora.

               (2)

               Evropski svet je na svojem zasedanju 8. in 9. marca 2007 potrdil predlog Komisije o ustanovitvi skupine EU na visoki ravni za jedrsko varnost in ravnanje z jedrskimi odpadki, katere naloga bo postopoma razviti skupni dogovor in sčasoma dodatna evropska pravila na teh področjih.

               (3)

               Delo skupine na visoki ravni bi moralo upoštevati sklepe 2798. zasedanja Sveta Evropske unije (za gospodarske in finančne zadeve) z dne 8. maja 2007, v katerih je določen seznam možnih ukrepov, ki temeljijo na poročilih Delovne skupine za jedrsko varnost in so zasnovani na podlagi obstoječega sodelovanja v sedanjih mednarodnih okvirih (kot so Konvencija o jedrski varnosti, Skupna konvencija, Mednarodna agencija za atomsko energijo, Organizacija za gospodarsko sodelovanje in razvoj/Agencija za jedrsko energijo, Združenje zahodnoevropskih jedrskih upravnih organov).

               (4)

               Skupino na visoki ravni bi morali sestavljati predstojniki nacionalnih upravnih ali varnostnih organov, pristojnih na področju varnosti jedrskih objektov ter varnega ravnanja z izrabljenim gorivom in radioaktivnimi odpadki. Komisija bi morala imenovati svojega predstavnika.

               (5)

               Skupina na visoki ravni bi morala redno obveščati Evropski forum za jedrsko energijo, ki je skupno izhodišče za razprave, v katere so vključene vse pomembne zainteresirane strani na jedrskem področju. Prispevati bi morala k dosledni uporabi ustreznih obstoječih določb v vseh zadevnih državah članicah.

               (6)

               Skupina na visoki ravni bi morala redna poročila o dejavnostih, vključno s priporočili, kadar je to primerno, predložiti Komisiji, da bi jih ta nato poslala Evropskemu parlamentu in Svetu.

               (7)

               Zato je treba ustanoviti skupino na visoki ravni ter podrobno določiti njene pristojnosti in sestavo –

         SKLENILA:
   Člen 1
   Ustanovi se evropska skupina na visoki ravni za jedrsko varnost in ravnanje z jedrskimi odpadki (v nadaljnjem besedilu „skupina na visoki ravni“).
   Člen 2
   Naloge
   Skupina na visoki ravni, na lastno pobudo ali na zahtevo Komisije, pomaga Komisiji postopoma razviti skupni dogovor in sčasoma dodatna evropska pravila na področju:

               (a)

               varnosti jedrskih objektov ter

               (b)

               varnega ravnanja z izrabljenim gorivom in radioaktivnimi odpadki.

         Pospešuje posvetovanje, usklajevanje in sodelovanje nacionalnih upravnih organov.
   Člen 3
   Sestava
   1.   Skupino na visoki ravni sestavlja 27 nacionalnih predstavnikov, pristojnih na področjih iz člena 2, in predstavnik Komisije. Skupina se lahko z navadno večino odloči, da bo razširila članstvo in vključila tudi namestnike članov.
   Vsaka država članica imenuje enega člana in enega namestnika člana. Člani skupine ostanejo na svojih položajih do zamenjave.
   2.   Komisija imenuje predstavnika na visoki ravni, ki se udeležuje sej in sodeluje pri razpravah skupine na visoki ravni. Predstavnik Komisije je enakovreden član skupine in je prisoten na vseh njenih sejah.
   3.   Člani, ki ne morejo več učinkovito prispevati k delu skupine, ki dajo odpoved ali ne spoštujejo pogojev za članstvo, se lahko za čas do izteka mandata zamenjajo.
   4.   Člani, imenovani kot posamezniki, vsako leto podajo pisno izjavo o delovanju v javnem interesu ter izjavo o odsotnosti kakršnega koli interesa, ki bi lahko negativno vplival na njihovo neodvisnost.
   5.   Imena članov, ki so imenovani kot posamezniki, so objavljena na spletni strani Generalnega direktorata za promet in energetiko.
   Člen 4
   Organizacija
   1.   Skupina na visoki ravni med svojimi člani z enostavno večino izbere predsednika.
   2.   Skupina na visoki ravni lahko ustanovi delovne skupine ali podskupine izvedencev za proučevanje določenih tem v okviru nalog, ki jih določi skupina. Te delovne skupine in podskupine se razpustijo takoj, ko so te naloge opravljene.
   3.   Komisija se lahko udeleži vseh sej takšnih delovnih skupin izvedencev.
   4.   Skupina in njene podskupine se običajno sestajajo v prostorih Komisije v skladu z določenimi postopki in časovnim razporedom. Komisija zagotovi tajniške storitve.
   5.   Izvedenci iz držav EGP in držav, ki so kandidatke za pristop k Evropski uniji, se lahko udeležijo sej skupine na visoki ravni kot opazovalci. Skupina na visoki ravni in Komisija lahko k udeležbi na svojih sejah povabita druge izvedence in opazovalce.
   6.   Skupina na visoki ravni sprejme svoja pravila delovanja soglasno ali, če soglasja ni, z dvotretjinsko večino glasov, pri čemer ima vsaka država članica en glas, poslovnik potrdi Komisija.
   7.   Komisija za skupino na visoki ravni zagotovi tajniške storitve.
   Člen 5
   Stroški sejnin
   Potne stroške in dnevnice, ki jih ima po en član iz vsake države članice v zvezi z dejavnostmi skupine na visoki ravni, povrne Komisija v skladu z veljavnimi določbami znotraj Komisije.
   Delo v strokovni skupini ni plačano.
   Člen 6
   Poročanje
   Skupina na visoki ravni najpozneje v dveh letih po začetku veljavnosti tega sklepa in nato vsaki dve leti Komisiji predloži poročilo o svojih dejavnostih.
   Komisija ta poročila posreduje Evropskemu parlamentu in Svetu, po potrebi skupaj s svojimi pripombami.
   Člen 7
   Preglednost
   Skupina na visoki ravni se izčrpno posvetuje z zainteresiranimi stranmi in javnostjo, in sicer na javen in pregleden način.
   Člen 8
   Zaupnost
   Kadar Komisija obvesti skupino na visoki ravni, da je zahtevani nasvet ali zastavljeno vprašanje zaupne narave, tako člani skupine kot tudi opazovalci ali katera koli druga oseba ne smejo razkriti informacij, ki so jih izvedeli pri delu v skupini na visoki ravni ali njenih delovnih skupinah.
   V takih primerih se predstavnik Komisije lahko odloči, da so na sejah prisotni samo člani skupine na visoki ravni.
   Člen 9
   Začetek veljavnosti
   Ta sklep začne veljati na dan objave v Uradnem listu Evropske unije.

      V Bruslju, 17. julija 2007

            Za Komisijo

         Andris PIEBALGS

            Član Komisije


title: 2010/397/: Sklep Sveta z dne 3. junija 2010 o podpisu Sporazuma o partnerstvu v ribiškem sektorju med Evropsko unijo in Salomonovimi otoki v imenu Unije in o njegovi začasni uporabi

text:
               22.7.2010

               SL

               Uradni list Evropske unije

               L 190/1

         SKLEP SVETA
   z dne 3. junija 2010
   o podpisu Sporazuma o partnerstvu v ribiškem sektorju med Evropsko unijo in Salomonovimi otoki v imenu Unije in o njegovi začasni uporabi
   (2010/397/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 43(2) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Unija je v pogajanjih s Salomonovimi otoki dosegla Sporazum o partnerstvu v ribiškem sektorju, ki plovilom Unije zagotavlja ribolovne možnosti v vodah, ki so glede ribištva pod suverenostjo ali jurisdikcijo Salomonovih otokov.

               (2)

               Kot rezultat navedenih pogajanj je bil 26. septembra 2009 parafiran nov Sporazum o partnerstvu v ribiškem sektorju.

               (3)

               Sporazum o partnerstvu v ribiškem sektorju med Evropsko skupnostjo in Salomonovimi otoki o ribolovu v obalnih vodah Salomonovih otokov (1) se razveljavi in nadomesti z novim Sporazumom o partnerstvu v ribiškem sektorju.

               (4)

               Novi Sporazum o partnerstvu v ribiškem sektorju bi bilo treba podpisati v imenu Unije.

               (5)

               Da bi zagotovili nadaljevanje ribolovnih dejavnosti plovil Unije, je treba novi Sporazum o partnerstvu v ribiškem sektorju začeti uporabljati čim prej. Pogodbenici sta zato parafirali Sporazum v obliki izmenjave pisem o začasni uporabi Sporazuma o partnerstvu v ribiškem sektorju od 9. oktobra 2009 do začetka njegove veljavnosti.

               (6)

               V interesu Unije je, da odobri Sporazum v obliki izmenjave pisem o začasni uporabi Sporazuma o partnerstvu v ribiškem sektorju –

         SPREJEL NASLEDNJI SKLEP:
   Člen 1
   Podpis Sporazuma o partnerstvu v ribiškem sektorju med Evropsko unijo in Salomonovimi otoki se odobri v imenu Evropske unije, s pridržkom njegove sklenitve.
   Besedilo Sporazuma je priloženo k temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije s pridržkom njegove sklenitve.
   Člen 3
   Sporazum v obliki izmenjave pisem o začasni uporabi Sporazuma o partnerstvu v ribiškem sektorju sektorju med Evropsko unijo in Salomonovimi otoki se odobri v imenu Evropske unije.
   Besedilo navedenega sporazuma v obliki izmenjave pisem je priloženo k temu sklepu.
   Člen 4
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v obliki izmenjave pisem o začasni uporabi Sporazuma o partnerstvu v ribiškem sektorju, ki je za Unijo zavezujoč.
   Besedilo navedenega sporazuma v obliki izmenjave pisem je priloženo temu sklepu.
   Člen 5
   Ta sklep začne veljati na dan sprejetja.

      V Luxembourgu, 3. junija 2010

            Za Svet

            Predsednica

         E. ESPINOSA

      (1)  UL L 105, 13.4.2006, str. 34.
    ---documentbreak---

               22.7.2010

               SL

               Uradni list Evropske unije

               L 190/3

         SPORAZUM O PARTNERSTVU V RIBIŠKEM SEKTORJU MED EVROPSKO UNIJO IN SALOMONOVIMI OTOKI
   EVROPSKA UNIJA, v nadaljnjem besedilu: EU,
   ter
   VLADA SALOMONOVIH OTOKOV, v nadaljnjem besedilu: Salomonovi otoki,
   v nadaljnjem besedilu: pogodbenici, STA SE –
   UPOŠTEVAJOČ tesno sodelovanje in delovne odnose med EU in Salomonovimi otoki, zlasti v okviru Sporazuma iz Cotonouja, ter njuno skupno željo, da takšne odnose vzdržujeta in razvijata še naprej,
   UPOŠTEVAJOČ željo pogodbenic, da s povečanim sodelovanjem spodbudita trajnostno izkoriščanje ribolovnih virov,
   UPOŠTEVAJOČ Konvencijo Združenih narodov o pomorskem pravu in Sporazuma Združenih narodov o izrazito selivskih staležih rib,
   ODLOČENI, da bosta uporabljali sklepe in priporočila Komisije za ribištvo zahodnega in srednjega Tihega oceana (Western and Central Pacific Fisheries Commission), v nadaljnjem besedilu: WCPFC,
   ZAVEDAJOČ SE pomembnosti načel Kodeksa odgovornega ribištva, sprejetega na Konferenci FAO leta 1995,
   OB PRIZNAVANJU suverenih pravic Salomonovih otokov v skladu s Konvencijo Združenih narodov o pomorskem pravu iz leta 1982, Sporazuma Združenih narodov o izrazito selivskem staležu rib iz leta 1995 ter drugih načel in praks mednarodnega prava, suverenih pravic za namene raziskovanja, izkoriščanja, ohranjanja in gospodarjenja živih virov Salomonovih otokov IEC,
   ODLOČENI, da zaradi skupnega interesa sodelujeta pri spodbujanju bolj odgovornega ribolova, da zagotovita dolgoročno ohranjanje in trajnostno izkoriščanje živih morskih virov,
   V PREPRIČANJU, da mora takšno sodelovanje temeljiti na medsebojnem dopolnjevanju pobud in ukrepov, ki se lahko izvajajo skupaj ali posamično in ki zagotavljajo usklajenost politik in sinergijo naporov,
   ODLOČENI, da za dosego teh ciljev vzpostavita dialog o sektorski ribiški politiki na Salomonovih otokih in določita primerna sredstva za zagotovitev učinkovitega izvajanja te politike in vključitve gospodarskih subjektov in civilne družbe v proces,
   V ŽELJI, da določita načine in pogoje, ki bodo urejali ribolovne dejavnosti plovil EU v vodah Salomonovih otokov, ter podporo EU za povečanje odgovornega ribolova v teh vodah,
   TRDNO ODLOČENI, da si bosta prizadevali za tesnejše gospodarsko sodelovanje v ribiški industriji in z njo povezanih dejavnostih z ustanovitvijo in razvojem skupnih podjetij, ki bodo vključevala podjetja obeh pogodbenic –
   DOGOVORILI O NASLEDNJEM:
   Člen 1
   Področje uporabe
   Ta sporazum določa načela, pravila in postopke, ki urejajo:

               —

               gospodarsko, finančno, tehnično in znanstveno sodelovanje v ribiškem sektorju za spodbujanje odgovornega ribolova v ribolovni coni Salomonovih otokov, da bi zagotovili ohranjanje in trajnostno izkoriščanje ribolovnih virov, ter za razvoj ribiškega sektorja na Salomonovih otokih,

               —

               pogoje za dostop ribiških plovil EU v ribolovno cono Salomonovih otokov,

               —

               sodelovanje glede podrobnih pravil za kontrolo ribolova v ribolovni coni Salomonovih otokov, da se zagotovi skladnost z navedenimi pravili in pogoji, učinkovitost ukrepov za ohranjanje in upravljanje ribolovnih virov ter preprečevanje nezakonitega, neprijavljenega in nereguliranega ribolova,

               —

               partnerstva med podjetji za razvoj gospodarskih dejavnosti v ribiškem sektorju in z njimi povezanih dejavnosti v skupnem interesu.

         Člen 2
   Opredelitev pojmov
   V tem sporazumu:

               (a)

               „organi Salomonovih otokov“ pomeni Ministrstvo za ribolov in morske vire Salomonovih otokov;

               (b)

               „organi EU“ pomeni Evropsko komisijo;

               (c)

               „ribolovna cona Salomonovih otokov“ pomeni vode, ki so na področju ribištva pod suverenostjo ali jurisdikcijo Salomonovih otokov. Ribolovne dejavnosti plovil EU, določene s tem sporazumom, se izvajajo samo v conah, kjer je ribolov dovoljen s pravom Salomonovih otokov;

               (d)

               „plovilo EU“ pomeni ribiško plovilo, ki plove pod zastavo države članice EU in je registrirano v EU;

               (e)

               „skupno podjetje“ pomeni gospodarsko družbo, ki jo na Salomonovih otokih ustanovijo lastniki plovil ali nacionalna podjetja iz pogodbenic za opravljanje ribolovnih dejavnosti ali z njimi povezanih dejavnosti;

               (f)

               „skupni odbor“ pomeni odbor, sestavljen iz predstavnikov EU in Salomonovih otokov, kot je opredeljen v členu 9 tega sporazuma;

               (g)

               „ribolov“ pomeni:

                           (i)

                           iskanje, lovljenje, ulov ali pobiranje rib;

                           (ii)

                           poskus iskanja, lovljenja, ulova ali pobiranja rib;

                           (iii)

                           izvajanje kakršne koli druge dejavnosti, za katero se lahko upravičeno pričakuje, da bo imela za posledico najdbo, lovljenje, ulov ali pobiranje rib za kakršen koli namen;

                           (iv)

                           nameščanje, iskanje ali odstranjevanje naprav za zbiranje rib ali pripadajoče elektronske opreme, kot je radijski svetilnik;

                           (v)

                           vsako dejavnost na morju, ki neposredno podpira ali pripravlja dejavnosti, opisane v pododstavkih (i.) do (iv.);

                           (vi)

                           uporabo katerega koli drugega vozila, zračnega ali pomorskega, za dejavnosti, opisane v pododstavkih od (i.) do (v.), razen za nujne primere, ko gre za zdravje in varnost posadke ali varnost plovila;

               (h)

               „ribiško plovilo“ pomeni kakršno koli plovilo, uporabljeno ali namenjeno za ribolov, vključno s pomožnimi ladjami, transportnimi plovili in vsemi drugimi plovili, ki so neposredno vključena v takšne dejavnosti ribolova;

               (i)

               „ribolovno potovanje“ pomeni obdobje od dneva vstopa v izključno ekonomsko cono (IEC) Salomonovih otokov do datuma raztovarjanja vsega ulova plovila ali njegovega dela na obalo ali na drugo plovilo;

               (j)

               „pretovarjanje“ pomeni prenos v pristanišču ali sidrišču dela ulova ali celotnega ulova ribiškega plovila na drugo plovilo;

               (k)

               „neobičajne okoliščine“ pomeni okoliščine, ki niso naravni pojavi in so izven razumnega nadzora ene od pogodbenic ter preprečujejo opravljanje ribolovnih dejavnosti v vodah Salomonovih otokov;

               (l)

               „mornarji iz držav AKP“ so mornarji, ki so državljani neevropske države, podpisnice Sporazuma iz Cotonouja. V tem smislu je mornar s Salomonovih otokov mornar iz države AKP;

               (m)

               „delegacija EU“ pomeni delegacijo EU na Salomonovih otokih;

               (n)

               „lastnik plovila“ pomeni vsako osebo, ki je pravno odgovorna za ribiško plovilo;

               (o)

               „dovoljenje za ribolov“ pomeni pravico do izvajanja ribolovnih dejavnosti v določenem obdobju, v določeni coni ali za določen ribolov v skladu z določbami tega sporazuma. Za namene tega sporazuma je sklicevanje na dovoljenje za ribolov sklicevanje na ribolovno dovoljenje, izdano v skladu z Zakonom Salomonovih otokov o morskem ribištvu iz leta 1998 ali Uredbo Sveta (ES) št. 1006/2008 o dovoljenjih za ribolovne dejavnosti ribiških plovil EU zunaj voda EU in dostopu plovil tretjih držav do voda EU.

         Člen 3
   Načela in cilji, v skladu s katerimi se izvaja ta sporazum
   1.   Pogodbenici se obvezujeta, da bosta spodbujali odgovoren ribolov v ribolovni coni Salomonovih otokov po načelu nediskriminacije med različnimi ribiškimi ladjevji v ribolovni coni Salomonovih otokov, brez poseganja v sporazume, sklenjene med državami v razvoju znotraj geografske regije, vključno z vzajemnimi sporazumi o ribolovu.
   2.   Pogodbenici sodelujeta z namenom izvajanja sektorske ribiške politike, ki so jo sprejeli Salomonovi otoki, in zato vzpostavita dialog o politikah in o potrebnih reformah. Pogodbenici se posvetujeta o morebitnem sprejetju ukrepov na tem področju.
   3.   Pogodbenici sodelujeta tudi pri skupnem ali enostranskem izvajanju predhodnih, tekočih in naknadnih vrednotenj ukrepov, programov in dejavnosti, ki se izvajajo na podlagi določb tega sporazuma.
   4.   Pogodbenici se obvezujeta, da bosta zagotovili izvajanje tega sporazuma v skladu z načeli dobrega gospodarskega in družbenega upravljanja ter ob upoštevanju stanja ribolovnih virov in/ali staležev rib.
   5.   Zlasti zaposlovanje mornarjev s Salomonovih otokov in/ali mornarjev iz držav AKP na plovilih EU posebej ureja Deklaracija Mednarodne organizacije dela (ILO) o temeljnih načelih in pravicah pri delu, ki se v polni meri uporablja pri ustreznih pogodbah in splošnih pogojih zaposlovanja. To zadeva zlasti svobodo združevanja in dejansko priznanje pravice do pogajanj za sklenitev kolektivnih pogodb ter odpravo diskriminacije pri zaposlovanju in opravljanju poklica.
   Člen 4
   Znanstveno sodelovanje
   1.   V obdobju, ki ga zajema ta sporazum, si EU in Salomonovi otoki prizadevajo spremljati razvoj stanja ribolovnih virov v ribolovni coni Salomonovih otokov.
   2.   Pogodbenici se na podlagi priporočil in resolucij, sprejetih v vseh pristojnih mednarodnih organizacijah za razvoj in upravljanje ribolova, in ob upoštevanju najboljših razpoložljivih znanstvenih mnenj posvetujeta v skupnem odboru iz člena 9 Sporazuma ter po potrebi sprejmeta ukrepe za trajnostno upravljanje zlasti tistih ribolovnih virov, ki vplivajo na dejavnosti plovil EU.
   3.   Pogodbenici se obvezujeta, da se bosta medsebojno posvetovali, bodisi neposredno, vključno s posvetovanji na ravni podregije, ali v okviru zadevnih mednarodnih organizacij, da zagotovita upravljanje in ohranjanje živih virov v zahodnem in osrednjem Pacifiku, ter sodelujeta v ustreznih znanstvenih raziskavah.
   Člen 5
   Dostop plovil EU do ribolovnih con v vodah Salomonovih otokov
   1.   Salomonovi otoki se zavezujejo, da bodo plovilom EU omogočili opravljanje ribolovnih dejavnosti v svoji ribolovni coni v skladu s tem sporazumom ter Protokolom in Prilogo k Sporazumu.
   2.   Za ribolovne dejavnosti, ki jih ureja ta sporazum, se uporabljajo veljavni zakoni in drugi predpisi Salomonovih otokov. Organi Salomonovih otokov uradno obvestijo organe EU o vseh spremembah navedene zakonodaje. Brez poseganja v določbe, ki bi jih pogodbenici lahko sklenili med seboj, morajo plovila EU takšno spremembo predpisov upoštevati v enem mesecu po njeni uradni objavi.
   3.   Salomonovi otoki se obvezujejo, da bodo sprejeli vse ustrezne ukrepe, ki so potrebni za učinkovito izvajanje določb za nadzor ribolova, določenih v Protokolu. Plovila EU sodelujejo z organi Salomonovih otokov, ki so odgovorni za izvajanje tega nadzora.
   4.   EU se obvezuje, da bo sprejela vse ustrezne ukrepe, ki so potrebni za zagotovitev skladnosti njenih plovil s tem sporazumom in zakonodajo, ki ureja ribolov v ribolovni coni Salomonovih otokov.
   Člen 6
   Pogoji za izvajanje ribolovnih dejavnosti – klavzula o izključnosti
   1.   Plovila EU lahko ribolovne dejavnosti v ribolovni coni Salomonovih otokov opravljajo le, če imajo veljavno dovoljenje za ribolov, ki ga na podlagi tega sporazuma in njegovega protokola izdajo organi Salomonovih otokov.
   2.   Za ribolovne kategorije, ki niso navedene v veljavnem protokolu, in raziskovalni ribolov lahko dovoljenja za ribolov plovilom EU dodelijo organi Salomonovih otokov. Vendar je dodelitev teh dovoljenj še naprej odvisna od pozitivnega mnenja obeh pogodbenic.
   3.   Postopek za pridobitev dovoljenja za ribolov za plovilo, veljavne takse in način plačila za plovila EU so določeni v Prilogi k Protokolu.
   Člen 7
   Finančni prispevek
   1.   EU dodeli Salomonovim otokom finančni prispevek v skladu s pogoji, določenimi v Protokolu in prilogah. Ta enkratni prispevek se določi glede na:

               (a)

               dostop plovil EU do ribolovne cone Salomonovih otokov in ribolovnih virov ter

               (b)

               finančno podporo EU za izvajanje nacionalne ribiške politike, ki temelji na odgovornem ribolovu in trajnostnem izkoriščanju ribolovnih virov v vodah Salomonovih otokov.

         2.   Del finančnega prispevka, naveden v odstavku 1(b) tega člena, se določi glede na cilje, ki jih pogodbenici opredelita sporazumno v skladu s Protokolom in ki jih je treba doseči v okviru sektorske ribiške politike, ki jo določijo organi Salomonovih otokov, ter v skladu z letnim in večletnim programom za njeno izvajanje.
   3.   Finančni prispevek EU se izplača vsako leto v skladu s Protokolom ter ob upoštevanju določb tega sporazuma in Protokola ter kakršne koli spremembe njegove višine zaradi:

               (a)

               neobičajnih okoliščin;

               (b)

               sporazumnega zmanjšanja ribolovnih možnosti, dodeljenih plovilom EU, zaradi upravljanja zadevnih staležev, če je to na podlagi najboljšega razpoložljivega znanstvenega mnenja potrebno za ohranjanje in trajnostno izkoriščanje virov;

               (c)

               sporazumnega povečanja ribolovnih možnosti, dodeljenih plovilom EU, če najboljše razpoložljivo znanstveno mnenje potrdi, da stanje virov to dopušča;

               (d)

               ponovne skupne ocene pogojev finančne podpore za izvajanje sektorske ribiške politike na Salomonovih otokih, če to upravičujejo rezultati letnega in večletnega programa, ki jih ugotovita obe pogodbenici;

               (e)

               začasne prekinitve uporabe tega sporazuma v skladu s členom 13;

               (f)

               odpovedi tega sporazuma v skladu s členom 14.

         Člen 8
   Spodbujanje sodelovanja na ravni gospodarskih subjektov in civilne družbe
   1.   Pogodbenici spodbujata gospodarsko, znanstveno in tehnično sodelovanje v ribištvu in z njim povezanih sektorjih. Med seboj se pogodbenici posvetujeta za uskladitev različnih ukrepov, ki se lahko sprejmejo v ta namen.
   2.   Pogodbenici se obvezujeta, da bosta spodbujali izmenjavo informacij o ribolovnih tehnikah in orodjih, metodah konzerviranja in postopkih industrijske predelave ribiških proizvodov.
   3.   Pogodbenici si prizadevata ustvariti ugodne pogoje za spodbujanje odnosov med njunimi podjetji na tehničnem, gospodarskem in trgovskem področju, in sicer s spodbujanjem vzpostavitve okolja, naklonjenega razvijanju poslovanja in naložb.
   4.   Pogodbenici spodbujata zlasti ustanavljanje skupnih podjetij, ki so v obojestranskem interesu in ki sistematično upoštevajo zakonodajo Salomonovih otokov in EU.
   Člen 9
   Skupni odbor
   1.   Ustanovi se skupni odbor, ki je odgovoren za nadzor in preverjanje uporabe ter izvajanja tega sporazuma. Skupni odbor opravlja naslednje naloge:

               (a)

               spremlja izpolnjevanje, razlago, izvajanje in dobro uporabo Sporazuma;

               (b)

               spremlja in ocenjuje prispevek Sporazuma o partnerstvu v ribiškem sektorju k izvajanju sektorske ribiške politike Salomonovih otokov;

               (c)

               zagotavlja potrebne povezave za zadeve skupnega interesa na področju ribolova;

               (d)

               deluje kot forum za sporazumno reševanje sporov, ki lahko nastanejo zaradi razlage, izvajanja ali uporabe Sporazuma;

               (e)

               po potrebi ponovno oceni stopnjo ribolovnih možnosti in posledično raven finančnega prispevka;

               (f)

               po potrebi prilagaja načine za izračun ribolovnega napora, ob upoštevanju določb, ki veljajo na regionalni ravni, npr. shema trgovanja z ribolovnimi dnevi (Vessels Day Scheme);

               (g)

               opravlja katero koli drugo nalogo, ki jo pogodbenici določita sporazumno, tudi na področju boja proti nezakonitemu, neprijavljenemu in nereguliranemu ribolovu.

         2.   Skupni odbor se sestane vsaj enkrat letno, izmenično na Salomonovih otokih in v EU ali na kaki drugi lokaciji, ki jo skupaj določita pogodbenici, predseduje pa mu pogodbenica, ki gosti zasedanje. Na zahtevo ene od pogodbenic se lahko skliče tudi izredno zasedanje.
   Po potrebi lahko skupni odbor na zahtevo katere koli pogodbenice sprejema sklepe s pisnim postopkom.
   Člen 10
   Geografsko območje, na katerem se uporablja Sporazum
   Ta sporazum se na eni strani uporablja na ozemljih, na katerih se uporablja Pogodba o delovanju Evropske unije, pod pogoji, določenimi v navedeni pogodbi, in na drugi strani na ozemlju Salomonovih otokov.
   Člen 11
   Trajanje
   Ta sporazum se uporablja za obdobje treh let od datuma začetka njegove veljavnosti; s tihim soglasjem pogodbenic se podaljšuje za dodatna obdobja treh let, razen če se Sporazum odpove v skladu s členom 14.
   Člen 12
   Reševanje sporov
   Pogodbenici se posvetujeta v primeru sporov glede razlage, izvajanja in/ali uporabe tega sporazuma.
   Člen 13
   Začasna prekinitev
   1.   Ob upoštevanju člena 12 se uporaba tega sporazuma lahko na pobudo ene od pogodbenic začasno prekine v primeru velikega nesoglasja glede uporabe določb Sporazuma. Pri začasni prekinitvi uporabe Sporazuma mora zadevna pogodbenica o svoji nameri poslati pisno uradno obvestilo vsaj tri mesece pred začetkom učinkovanja prekinitve. Po prejemu uradnega obvestila pogodbenici začneta posvetovanja za mirno rešitev nesoglasij.
   2.   Plačilo finančnega prispevka iz člena 7 se zmanjša sorazmerno in po načelu časovne porazdelitve glede na trajanje prekinitve.
   Člen 14
   Odpoved
   1.   Vsaka izmed pogodbenic lahko ta sporazum odpove v primeru neobičajnih dogodkov, kot so zmanjšanje zadevnih staležev, ugotovljeno znižanje ravni ribolovnih možnosti, ki jih Salomonovi otoki dodelijo plovilom EU, ali neupoštevanje obvez, ki sta jih pogodbenici podali glede boja proti nezakonitemu, neprijavljenemu in nereguliranemu ribolovu.
   2.   Zadevna pogodbenica pisno uradno obvesti drugo pogodbenico o svoji nameri, da odpove Sporazum, vsaj šest mesecev pred dnevom izteka začetnega obdobja ali vsakega dodatnega obdobja.
   3.   Po uradnem obvestilu iz odstavka 2 pogodbenici začneta posvetovanja.
   4.   Plačilo finančnega prispevka iz člena 7 za leto, v katerem začne odpoved veljati, se zmanjša sorazmerno in po načelu časovne porazdelitve.
   Člen 15
   Protokol in Priloga
   Protokol in Priloga sta sestavna dela tega sporazuma.
   Člen 16
   Veljavne določbe nacionalne zakonodaje
   Dejavnosti ribiških plovil EU, ki delujejo v vodah Salomonovih otokov, ureja veljavno pravo Salomonovih otokov, razen če Sporazum, ta protokol ter njegovi priloga in dodatki določajo drugače.
   Člen 17
   Razveljavitev
   Ta sporazum z dnem začetka svoje veljavnosti razveljavi in nadomesti Sporazum o partnerstvu med Evropsko skupnostjo in Salomonovimi otoki o ribolovu v obalnih vodah Salomonovih otokov, ki je začel veljati 9. oktobra 2006.
   Člen 18
   Začetek veljavnosti
   Ta sporazum, sestavljen v dveh izvodih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer so besedila v vseh teh jezikih enako verodostojna, začne veljati na dan, ko pogodbenici druga drugo uradno pisno obvestita, da so bili njuni notranji postopki, potrebni v ta namen, zaključeni.
   PROTOKOL
   o določitvi ribolovnih možnosti in finančnega prispevka iz Sporazuma med Evropsko unijo in Salomonovimi otoki za obdobje od 9. oktobra 2009 do 8. oktobra 2012
   Člen 1
   Obdobje uporabe in ribolovne možnosti
   1.   Salomonovi otoki dodelijo letne ribolovne možnosti plovilom EU za ribolov tunov v skladu s členom 5 Sporazuma skladno z njihovim državnim načrtom upravljanja tunov ter v okviru omejitev, ki jih določa Dogovor iz Palaua za upravljanje ribolova z zapornimi plavaricami v zahodnem Tihem oceanu, v nadaljnjem besedilu: Dogovor iz Palaua.
   2.   Od 9. oktobra 2009 in za obdobje 3 let so ribolovne možnosti, dodeljene na podlagi člena 5 Sporazuma, za izrazito selivske vrste (vrste, navedene v Prilogi 1 h Konvenciji Združenih narodov iz leta 1982) naslednje:

               —

               zaporne plavarice: 4 plovila.

         3.   Odstavka 1 in 2 tega člena se uporabljata ob upoštevanju členov 4 in 5 tega protokola.
   4.   Plovila, ki plujejo pod zastavo države članice EU, lahko ribolovne dejavnosti v ribolovni coni Salomonovih otokov izvajajo le, če imajo veljavno dovoljenje za ribolov, ki ga na podlagi tega protokola in v skladu s Prilogo k temu protokolu izdajo organi Salomonovih otokov.
   Člen 2
   Finančni prispevek – načini plačevanja
   1.   Finančni prispevek iz člena 7 Sporazuma za obdobje iz člena 1(2) vsebuje:

               —

               letni znesek v višini 260 000 EUR, ki ustreza referenčni tonaži 4 000 ton letno, in

               —

               poseben znesek v višini 140 000 EUR letno za podporo in izvajanje sektorske ribiške politike Salomonovih otokov. Ta posebni znesek je sestavni del enkratnega finančnega prispevka iz člena 7 Sporazuma.

         2.   Odstavek 1 tega člena se uporablja ob upoštevanju členov 4, 5, 6 in 7 tega protokola.
   3.   V obdobju uporabe tega protokola EU vsako leto plača skupni znesek iz odstavka 1 tega člena (tj. 400 000 EUR).
   4.   Če skupni ulov plovil EU v ribolovnih conah Salomonovih otokov presega referenčno tonažo, se znesek letnega finančnega prispevka poveča za 65 EUR za vsako dodatno tono ulova. Vendar skupni letni znesek, ki ga plača EU, ne sme presegati dvakratnega zneska iz odstavka 3 tega člena (800 000 EUR). Kadar količine ulova plovil EU presegajo količine, enakovredne dvakratnemu skupnemu letnemu znesku, se znesek za presežek plača naslednje leto.
   5.   Plačilo finančnega prispevka iz odstavka 1 tega člena se plača najpozneje 1. decembra 2010 za prvo leto in najpozneje na datum obletnice Protokola za naslednja leta.
   6.   Ob upoštevanju člena 7 se o dodelitvi teh sredstev odloča v okviru finančnih navodil Salomonovih otokov, zato je ta dodelitev v polni pristojnosti organov Salomonovih otokov.
   7.   Plačila iz tega člena se plačajo na bančni račun državne zakladnice, odprt pri centralni banki Salomonovih otokov, organi Salomonovih otokov pa EU vsako leto uradno obvestijo o njegovih podrobnostih.
   Člen 3
   Sodelovanje na področju odgovornega ribolova – znanstveno sodelovanje
   1.   Pogodbenici se obvezujeta, da bosta spodbujali odgovoren ribolov v ribolovni coni Salomonovih otokov po načelu nediskriminacije med različnimi ribiškimi flotami v teh vodah.
   2.   V obdobju, ki ga zajema ta protokol, si EU in Salomonovi otoki prizadevajo spremljati razvoj stanja ribolovnih virov v ribolovni coni Salomonovih otokov.
   3.   Pogodbenici se obvezujeta, da bosta spodbujali sodelovanje na ravni podregije v zvezi z odgovornim ribolovom in zlasti v okviru Komisije za ribištvo zahodnega in srednjega Tihega oceana (WCPFC) in katere koli druge zadevne podregionalne ali mednarodne organizacije.
   4.   V skladu s členom 4 Sporazuma ter z vidika najboljših razpoložljivih znanstvenih mnenj se pogodbenici posvetujeta v okviru skupnega odbora iz člena 9 Sporazuma in po potrebi sprejmeta ukrepe, ki zagotavljajo trajnostno upravljanje zlasti tistih ribolovnih virov, ki so povezani z dejavnostmi plovil EU.
   Člen 4
   Sporazumna sprememba ribolovnih možnosti
   1.   Ribolovne možnosti iz člena 1 se lahko sporazumno povečajo, če je na podlagi sklepov letnega zasedanja članov „Dogovora iz Palaua“ in letnega pregleda stanja staležev, ki ga pripravi Sekretariat tihooceanske skupnosti, ugotovljeno, da takšno povečanje ne škoduje trajnostnemu upravljanju virov Salomonovih otokov. V tem primeru se finančni prispevek iz člena 2(1) poveča sorazmerno in po načelu časovne porazdelitve.
   2.   Če pa se pogodbenici dogovorita o zmanjšanju ribolovnih možnosti iz člena 1, se finančni prispevek zmanjša sorazmerno in po načelu časovne porazdelitve.
   Člen 5
   Druge ribolovne možnosti
   1.   Če plovila EU izrazijo zanimanje za ribolovne možnosti, ki niso vključene v Člen 1, se pogodbenici dogovorita o pogojih za te nove ribolovne možnosti in po potrebi spremenita ta protokol in njegovo Prilogo.
   2.   Pogodbenici lahko na podlagi mnenja znanstvenega srečanja pogodbenic skupaj izvajata raziskovalni ribolov v ribolovni coni Salomonovih otokov. V ta namen se na zahtevo ene od pogodbenic posvetujeta in za vsak primer posebej določita nove vire, pogoje in druge ustrezne parametre.
   3.   Pogodbenici izvajata dejavnosti raziskovalnega ribolova v skladu z znanstvenimi in upravnimi parametri, ki jih sprejmeta sporazumno. Dovoljenja za raziskovalni ribolov se dodelijo za namene raziskav, trajanje in datum začetka pa pogodbenici določita sporazumno.
   4.   Kadar pogodbenici ugotovita, da je imel raziskovalni ribolov pozitivne rezultate, se ob upoštevanju ohranjanja ekosistemov in živih morskih virov plovilom EU lahko dodelijo nove ribolovne možnosti, in sicer na podlagi posvetovalnega postopka iz člena 4 tega protokola, do prenehanja veljavnosti Protokola in glede na dovoljen ribolovni napor. Finančni prispevek se ustrezno poveča in izračuna po dogovorjeni formuli.
   Člen 6
   Začasna ustavitev in pregled plačila finančnega prispevkazaradi neobičajnih okoliščin
   1.   Če neobičajne okoliščine, ki niso naravni pojavi, preprečijo opravljanje ribolovnih dejavnosti v izključni ekonomski coni (IEC) Salomonovih otokov, lahko EU začasno ustavi plačevanje finančnega prispevka iz člena 2(1) tega protokola.
   2.   Odločitev o začasni ustavitvi iz odstavka 1 tega člena se sprejme po predhodnem posvetovanju med pogodbenicama v dveh mesecih po zahtevi ene od pogodbenic, pod pogojem da je EU v celoti poravnala vse zneske, dolgovane do dneva začetka ustavitve plačevanja.
   3.   Finančni prispevek se začne ponovno plačevati takoj, ko pogodbenici po posvetovanju sporazumno ugotovita, da okoliščin, zaradi katerih so bile ribolovne dejavnosti ustavljene, ni več in/ali da razmere ponovno omogočajo opravljanje ribolovnih dejavnosti.
   4.   Veljavnost dovoljenj za ribolov, dodeljenih plovilom EU, ki se začasno prekine hkrati z ustavitvijo plačila finančnega prispevka, se podaljša za enako dolgo obdobje, kot je trajala začasna ustavitev ribolovnih dejavnosti.
   Člen 7
   Spodbujanje odgovornega ribolova v vodah Salomonovih otokov
   1.   50 % finančnega prispevka tega protokola se letno dodeli za podporo in izvajanje ciljev, ki se določijo na podlagi sektorske ribiške politike, kot jo opredelijo organi Salomonovih otokov, in jih na podlagi pravil, navedenih v nadaljnjem besedilu, odobrita obe pogodbenici.
   Salomonovi otoki upravljajo ustrezni znesek na podlagi ciljev, ki jih je treba uresničiti, ter pripadajočih letnih in večletnih programov, ki jih pogodbenici določita sporazumno v skladu z odstavkom 2 in v skladu s trenutnimi prednostnimi nalogami ribiške politike Salomonovih otokov za zagotovitev trajnostnega in odgovornega upravljanja sektorja.
   2.   Na predlog Salomonovih otokov in za namene izvajanja prejšnjega odstavka se EU in Salomonovi otoki z začetkom veljavnosti tega protokola in najpozneje tri mesece po navedenem datumu v okviru skupnega odbora iz člena 9 Sporazuma dogovorita o večletnem sektorskem programu in o podrobnih pravilih izvajanja, ki zajemajo zlasti:

               (a)

               letne in večletne smernice za uporabo deleža finančnega prispevka iz odstavka 1 tega člena za pobude, ki se bodo izvajale vsako leto;

               (b)

               letne in večletne cilje, ki jih je treba doseči, za dolgoročno spodbujanje odgovornega in trajnostnega ribolova, ob upoštevanju prednostnih nalog, ki jih Salomonovi otoki določijo v svoji nacionalni ribiški politiki in drugih politikah, ki so povezane s spodbujanjem odgovornega in trajnostnega ribolova ali nanj vplivajo;

               (c)

               merila in postopke za vsakoletno vrednotenje rezultatov.

         3.   Vendar se pogodbenici strinjata, da bo poseben poudarek na vseh podpornih ukrepih za izvajanje strategije za oceanski ribolov tunov.
   4.   Vse predlagane spremembe večletnega sektorskega programa morata odobriti obe pogodbenici v okviru skupnega odbora.
   5.   Salomonovi otoki vsako leto dodelijo znesek, ki ustreza zneskom iz odstavka 1, za izvajanje večletnega programa. Za prvo leto veljavnosti Protokola je treba EU o tej dodelitvi uradno obvestiti v najkrajšem mogočem roku in vsekakor pred odobritvijo večletnega sektorskega programa v okviru skupnega odbora. Za vsako naslednje leto Salomonovi otoki o tej dodelitvi uradno obvestijo EU najpozneje 45 dni pred datumom obletnice tega protokola.
   6.   EU lahko, kadar to upravičuje skupno letno vrednotenje rezultatov izvajanja večletnega sektorskega programa, prilagodi znesek, ki je namenjen podpori in izvajanju sektorske ribiške politike Salomonovih otokov in je sestavni del finančnega prispevka iz člena 2(1) tega protokola, da dejanski znesek finančnih sredstev, namenjenih izvajanju programa, uskladi z njegovimi rezultati.
   7.   EU si pridržuje pravico, da začasno ustavi plačilo posebnega prispevka iz tretjega pododstavka člena 2(1) tega protokola, kadar ocena v okviru skupnega odbora pokaže, da se rezultati od prvega leta uporabe Protokola, razen v izjemnih in ustrezno utemeljenih okoliščinah, ne skladajo s programom.
   Člen 8
   Spori – začasna prekinitev uporabe Protokola
   1.   Kakršen koli spor med pogodbenicama v zvezi z razlago tega protokola ali njegovo uporabo se rešuje z medsebojnim posvetovanjem pogodbenic v okviru skupnega odbora iz člena 9 Sporazuma, po potrebi na izrednem zasedanju.
   2.   Brez poseganja v Člen 9 se uporaba Protokola lahko začasno prekine na pobudo ene izmed pogodbenic, če se meni, da je spor med pogodbenicama resen in če s posvetovanjem v okviru skupnega odbora v skladu z odstavkom 1 ni dosežena sporazumna rešitev spora.
   3.   Zadevna pogodbenica mora v primeru začasne prekinitve uporabe Protokola poslati pisno uradno obvestilo o svoji nameri vsaj tri mesece pred datumom, ko naj bi takšna začasna prekinitev začela veljati.
   4.   V primeru začasne prekinitve pogodbenici nadaljujeta posvetovanja in poskušata doseči sporazumno rešitev spora. Ko je dosežena sporazumna rešitev spora, se Protokol znova začne uporabljati in znesek finančnega prispevka se zniža sorazmerno in po načelu časovne porazdelitve glede na dolžino obdobja, v katerem je bila uporaba Protokola začasno prekinjena.
   Člen 9
   Začasna prekinitev uporabe Protokolazaradi neplačevanja
   Če EU ne opravi plačil iz člena 2, se lahko uporaba tega protokola ob upoštevanju določb člena 6 tega protokola začasno prekine pod naslednjimi pogoji:

               (a)

               Organi Salomonovih otokov uradno obvestijo Evropsko komisijo o neplačevanju. Evropska komisija opravi ustrezna preverjanja in, če je potrebno, poravna obveznost najpozneje v 60 delovnih dneh od datuma prejema uradnega obvestila.

               (b)

               Če ni bilo izvedeno nobeno plačilo in niso bili navedeni upravičeni razlogi za neplačevanje v roku iz člena 2(5) tega protokola, imajo organi Salomonovih otokov pravico začasno prekiniti uporabo Protokola. O tem nemudoma obvestijo Evropsko komisijo.

               (c)

               Protokol se ponovno začne uporabljati takoj, ko je zadevno plačilo opravljeno.

         Člen 10
   Veljavne določbe nacionalne zakonodaje
   Dejavnosti ribiških plovil EU, ki delujejo v vodah Salomonovih otokov, ureja veljavno pravo Salomonovih otokov, razen če Sporazum, ta protokol ter njegovi priloga in dodatki določajo drugače.
   Člen 11
   Klavzula o pregledu
   1.   V primeru pomembnih sprememb usmeritev politik, na podlagi katerih je bil sklenjen ta protokol, lahko katera koli od pogodbenic zahteva pregled njegovih določb, ki se po potrebi spremenijo.
   2.   Zainteresirana pogodbenica drugo pogodbenico pisno uradno obvesti o tem, da namerava sprožiti postopek pregleda določb tega protokola.
   3.   Pogodbenici najpozneje 60 delovnih dni po uradnem obvestilu v ta namen začneta posvetovanja. Če ni dosežen dogovor glede pregleda določb, lahko zainteresirana pogodbenica Protokol odpove na podlagi člena 14 Protokola.
   Člen 12
   Razveljavitev
   S tem protokolom in njegovimi prilogami se razveljavljata in nadomeščata Protokol o ribolovu v obalnih vodah Salomonovih otokov med Evropsko skupnostjo in Salomonovimi otoki, ki je začel veljati 9. oktobra 2006.
   Člen 13
   Trajanje
   Ta protokol in njegove priloge se uporabljajo za obdobje treh let od 9. oktobra 2009, razen v primeru odpovedi v skladu s členom 14.
   Člen 14
   Odpoved
   V primeru odpovedi Protokola zadevna pogodbenica pisno uradno obvesti drugo pogodbenico o svoji nameri, da odpove Protokol, in sicer vsaj šest mesecev pred datumom, na katerega bo takšna odpoved začela učinkovati. Po uradnem obvestilu iz prejšnjega odstavka pogodbenici začneta posvetovanja.
   Člen 15
   Začetek veljavnosti
   1.   Ta protokol in njegova priloga začneta veljati na dan, ko se pogodbenici medsebojno uradno obvestita, da so bili potrebni postopki zaključeni.
   2.   Uporablja se od 9. oktobra 2009.
 ---documentbreak--- NA ---documentbreak---

               22.7.2010

               SL

               Uradni list Evropske unije

               L 190/27

         SPORAZUM
   v obliki izmenjave pisem o začasni uporabi Sporazuma o partnerstvu v ribiškem sektorju med Evropsko unijo in Salomonovimi otoki
   Spoštovani,
   veseli me, da so pogajalci Salomonovih otokov in Evropske unije dosegli soglasje glede Sporazuma o partnerstvu v ribiškem sektorju med Salomonovimi otoki in Evropsko unijo, ter glede Protokola, ki določa ribolovne možnosti in finančni prispevek in glede njegovih prilog.
   Rezultat teh pogajanj, ki je pozitiven razvoj predhodnega sporazuma, bo okrepil naše odnose na področju ribištva in oblikoval resnični partnerski okvir za razvoj trajnostne in odgovorne ribiške politike v vodah Salomonovih otokov. V zvezi s tem predlagam začetek postopkov za potrditev in ratifikacijo besedil Sporazuma, Protokola ter njegovih prilog in dodatkov, in sicer v skladu s postopki, ki veljajo na Salomonovih otokih in v Evropski uniji ter so potrebni za začetek njihove veljavnosti.
   Za zagotovitev neprekinjenih ribolovnih dejavnosti plovil EU v vodah Salomonovih otokov in v zvezi s Sporazumom in Protokolom, ki sta bila parafirana 26. septembra 2009 ter določata ribolovne možnosti in finančni prispevek od 9. oktobra 2009 do 8. oktobra 2012, mi je v čast, da Vas obvestim, da je Vlada Salomonovih otokov pripravljena začasno uporabljati ta sporazum in ta protokol, in sicer od 9. oktobra 2009 do začetka njune veljavnosti v skladu s členom 18 Sporazuma, pod pogojem, da je Evropska unija pripravljena storiti enako.
   Ob tem se razume, da je treba v tem primeru plačilo prvega dela finančnega prispevka iz člena 2 Protokola opraviti do 1. decembra 2010.
   Hvaležen bi Vam bil, če bi potrdili strinjanje Evropske unije glede takšne začasne uporabe.
   Sprejmite izraze mojega globokega spoštovanja.

         Za Salomonove otoke

   Spoštovani,
   v čast mi je potrditi prejem Vašega pisma z današnjim datumom, v katerem je zapisano:

      „veseli me, da so pogajalci Salomonovih otokov in Evropske unije dosegli soglasje glede Sporazuma o partnerstvu v ribiškem sektorju med Salomonovimi otoki in Evropsko unijo, ter glede Protokola, ki določa ribolovne možnosti in finančni prispevek in glede njegovih prilog.
      Rezultat teh pogajanj, ki je pozitiven razvoj predhodnega sporazuma, bo okrepil naše odnose na področju ribolova in oblikoval resnični partnerski okvir za razvoj trajnostne in odgovorne ribiške politike v vodah Salomonovih otokov. V zvezi s tem predlagam začetek postopkov za potrditev in ratifikacijo besedil Sporazuma, Protokola ter njegovih prilog in dodatkov, in sicer v skladu s postopki, ki veljajo na Salomonovih otokih in v Evropski uniji ter so potrebni za začetek njihove veljavnosti.
      Za zagotovitev neprekinjenih ribolovnih dejavnosti plovil EU v vodah Salomonovih otokov in v zvezi s Sporazumom in Protokolom, ki sta bila parafirana 26. septembra 2009 ter določata ribolovne možnosti in finančni prispevek od 9. oktobra 2009 do 8. oktobra 2012, mi je v čast, da Vas obvestim, da je Vlada Salomonovih otokov pripravljena začasno uporabljati ta sporazum in ta protokol, in sicer od 9. oktobra 2009 do začetka njune veljavnosti v skladu s členom 18 Sporazuma, pod pogojem, da je Evropska unija pripravljena storiti enako.
      Ob tem se razume, da je treba v tem primeru plačilo prvega dela finančnega prispevka iz člena 2 Protokola opraviti do 1. decembra 2010.
      Hvaležen bi Vam bil, če bi potrdili strinjanje Evropske unije glede takšne začasne uporabe.“

   Lahko Vam potrdim, da se Evropska unija strinja s takšno začasno uporabo.
   Sprejmite izraze mojega globokega spoštovanja.

         Za Evropsko unijo